Permohonan moratorium enam bulan dibuka esok, kata Bank Negara

Peminjam individu, perusahaan kecil dan sederhana (PKS) dan perniagaan mikro yang terjejas akibat Covid-19 boleh mula memohon moratorium selama enam bulan daripada bank mulai esok, kata Bank Negara Malaysia (BNM).

Katanya, selaras dengan pengumuman Pakej Perlindungan Rakyat dan Pemulihan Ekonomi (PEMULIH), sama ada individu, perusahaan mikro ataupun PKS – tidak perlu bimbang kerana permohonan untuk mendapatkan moratorium atau lain-lain pakej bayaran balik pembiayaan adalah mudah dan dokumen sokongan tidak diperlukan.

“Kelulusan akan diberikan secara automatik. Selain moratorium, bank juga akan menawarkan pengurangan bayaran ansuran dan pakej lain, termasuk penjadualan semula dan penstrukturan semula pembiayaan yang sesuai dengan kedudukan kewangan khusus peminjam.

“Peminjam boleh membuat permohonan secara dalam talian melalui borang web atau e-mel automatik yang akan tersedia menerusi laman web bank untuk peminjam mengemukakan butiran peribadi dan pembiayaan mereka.

“Peminjam juga boleh menghubungi bank mereka melalui telefon dan panduan akan diberikan oleh pegawai khidmat pelanggan. Jika peminjam tidak dapat menggunakan saluran digital ini, mereka juga boleh mengunjungi cawangan bank untuk menghantar permohonan moratorium,” kata bank pusat itu dalam satu kenyataan hari ini.

Perdana Menteri Tan Sri Muhyiddin Yassin ketika mengumumkan Pakej Perlindungan Rakyat dan Pemulihan Ekonomi 28 Jun lalu memaklumkan kerajaan dengan kerjasama Bank Negara Malaysia dan pihak bank telah melaksanakan inisiatif bayaran balik pinjaman secara bersasar.

Katanya kemudahan moratorium enam bulan diberikan kepada semua peminjam individu dari golongan B40, M40 atau T20, usahawan mikro dan PKS.

Pada masa sama BNM sekali lagi menjelaskan institusi perbankan tidak akan mengenakan caj faedah ke atas faedah atau keuntungan atas keuntungan atau apa-apa faedah dan keuntungan penalti, sepanjang tempoh bantuan moratorium.

Bagaimanapun BNM berkata pengambilan bantuan bayaran balik pinjaman seperti moratorium, bakal menyebabkan kos pinjaman meningkat secara keseluruhan kerana faedah atau keuntungan akan terus terakru (diambil kira) ke atas bayaran balik pinjaman yang tertangguh.

“Apabila peminjam memohon untuk mendapatkan bayaran ansuran yang lebih rendah (dan bukan mengekalkan bayaran ansuran yang asal) selepas moratorium, hal ini boleh menyebabkan tempoh pinjaman mereka menjadi lebih panjang.

“Bank tidak akan mengenakan caj faedah ke atas faedah atau keuntungan atas keuntungan (iaitu faedah/keuntungan terkompaun) atau apa-apa faedah/keuntungan penalti sepanjang tempoh bantuan,” kata bank pusat itu dalam satu kenyataan, hari ini.

Sehubungan itu, BNM mengarahkan institusi perbankan memberi penerangan kepada peminjam mengenai kesan pengambilan bantuan bayaran balik pinjaman terhadap jumlah bayaran ansuran dan tempoh pembiayaan.

Bank pusat juga menegaskan Rekod Sistem Maklumat Rujukan Kredit Berpusat (CCRIS) peminjam tidak akan terjejas akibat penerimaan apa-apa bentuk bantuan bayaran balik pinjaman pada tahun 2021.

Katanya, industri perbankan telah memberikan komitmen dan keyakinan untuk membantu peminjam yang menghadapi kesukaran kewangan disebabkan oleh sekatan pergerakan.

“Dalam hal ini, BNM akan memantau rapi pelaksanaan program bantuan bayaran balik pinjaman oleh industri perbankan.

“Jika peminjam menghadapi apa-apa kesukaran dengan bank mereka, atau jika bayaran ansuran meningkat secara tidak munasabah, peminjam boleh menghubungi BNMTELELINK melalui bnm.my/RAsurvey untuk mengemukakan aduan mereka.

“Peminjam juga boleh mendapatkan maklumat lanjut tentang program bantuan bayaran balik pinjaman ini dengan melayari bnm.gov.my/RA dan platform media sosial BNM,” katanya.

BNM juga menasihati peminjam supaya mendapatkan maklumat berkaitan sebarang perubahan waktu operasi atau aturan perkhidmatan kaunter daripada bank masing-masing berikutan sekatan pergerakan.

“Bantuan bayaran balik pinjaman ini ditawarkan untuk pembiayaan yang diluluskan sebelum 1 Julai 2021. Pada masa permohonan dibuat, peminjam tidak mempunyai ansuran tertunggak melebihi 90 hari atau berhadapan dengan prosiding bankrap/penggulungan (bankruptcy/winding up).

“Peminjam yang sudah pun berada dalam program bantuan bayaran balik pinjaman dan membayar balik pembiayaan mereka mengikut terma program terbabit juga boleh memohon moratorium ini,” katanya.

Selain itu, BNM berkata, peminjam individu dan PKS yang mempunyai tunggakan bayaran balik pinjaman melebihi 90 hari dinasihati supaya menghubungi Agensi Kaunseling dan Pengurusan Kredit (AKPK) bagi mendapatkan bantuan bayaran balik pinjaman yang sesuai dan khidmat nasihat kewangan secara percuma (services.akpk.org.my).

“PKS termasuk perusahaan mikro juga boleh memohon bantuan melalui saluran khas SME Help Desk AKPK melalui akpk.org.my/smehelpdesk.

“Kaunter khidmat nasihat secara maya ini memberikan khidmat nasihat kewangan secara percuma dan membantu pemohon mendapatkan bantuan bayaran balik pinjaman,” katanya.


Ismail serah pada Zahid selesaikan kemelut Melaka

Datuk Seri Ismail Sabri menyerahkan kepada Presiden UMNO, Datuk Seri Ahmad Zahid Hamidi untuk menyelesaikan isu pergolakan Kerajaan Negeri Melaka.

Perdana Menteri berkata, ini kerana isu berkenaan melibatkan urusan parti dan beliau difahamkan Pengerusi Badan Perhubungan UMNO Melaka, Datuk Seri Ab Rauf Yusoh sudah mengadakan perbincangan dengan Ahmad Zahid.

“Isu (Kerajaan Negeri) Melaka ini saya serahkan kepada Presiden UMNO untuk menyelesaikannya. Lagipun ini melibatkan urusan parti,” katanya lapor Utusan Malaysia.

Kerajaan Negeri Melaka pimpinan Ketua Menteri, Datuk Seri Sulaiman Md. Ali telah tumbang kerana hilang sokongan majoriti selepas empat Ahli Dewan Undangan Negeri (ADUN) Melaka mengumumkan penarikan sokongan mereka terhadap Kerajaan Negeri Melaka.

Mereka ialah ADUN Sungai Udang, Datuk Seri Idris Haron; ADUN Pengkalan Batu, Datuk Norhizam Hassan Baktee; ADUN Telok Mas, Datuk Noor Effandi Ahmad dan ADUN Pantai Kundor, Datuk Nor Azman Hassan.

Ismail Sabri berkata, beliau memahami kegusaran rakyat jika berlaku sekali lagi pilihan raya negeri (PRN) seperti di Sabah kerana ia menjadi punca peningkatan semula kes Covid-19.


Jho Low berada di China, tapi UMNO buat-buat tak tahu?

Rakan penjenayah Datuk Seri Najib Razak dalam skandal 1Malaysia Development Berhad (1MDB), Low Taek Jho atau Jho Low didakwa sedang berada di China dan mendapat perlindungan disana.

Lokasi terbaharu Jho Low itu sebelum ini didedahkan oleh dua wartawan asing yang bertanggungjawab membongkar skandal 1MDB dan kini seorang lagi wartawan dan Editor Sarawak Report, Clare Rewcastle-Brown turut membuat pendedahan sama.

Bagaimanapun UMNO seakan tidak berbuat apa-apa untuk mendesak pihak kerajaan bagi membawa Jho Low pulang, malah baru-baru ini UMNO menerima kunjungan wakil kedutaan China ke pejabat partinya yang dikongsi dalam satu ciapan Twitter Setiausaha Agungya, Datuk Seri Ahmad Maslan.

Clare mendakwa Jho Low dilindungi kerajaan China kerana mereka juga merupakan antara pihak terlibat dalam membantu Najib berhubung kes itu.

“China Communications Construction Company (CCCC) merupakan salah satu syarikat yang terlibat secara haram dalam membantu Najib mencuri dan mencuci berbilion wang Malaysia dan Jho Low adalah orang yang mengatur semua itu untuk Najib di China.

“Jadi tidak mungkin China akan membenarkan Jho Low berada di kandang saksi atau dituduh di mana-mana mahkamah di luar China, mereka tidak akan melakukannya kerana dia (Jho Low) menyimpan bukti yang kuat.

“Jadi saya tidak menjangkakan Jho Low akan keluar dari China, mungkin sehingga ada presiden baru yang memerintah China. Mungkin nanti, tetapi bukan sekarang,” katanya dalam program bersama Zack Rockstar bertajuk ‘Get The Crooks Back Out Of Power’ semalam.

Program yang berlangsung selama satu jam itu disiarkan secara langsung di media sosial Facebook, YouTube dan Twitter Space Kelab Gelombang Keadilan.

Media sebelum ini melaporkan Jho Low didakwa dilihat berada di Disneyland, Shanghai pada malam Krismas 2019 yang mana ‘petunjuk baharu’ itu ditemui berdasarkan rakaman wajah yang dikatakan miripnya.

Sementara itu, ditanya mengenai peranan Jho Low dalam skandal tersebut, Clare berkata, Najib adalah individu yang mempunyai kuasa tetapi beliau memerlukan proksi dan Jho Low adalah orangnya.

“Najib memerlukan orang tengah yang akan keluar bertindak sebagai proksi untuk berinteraksi dengan penyangak lain yang akan membantunya mencuri duit daripada Malaysia.

“Jho Low bersedia melakukan itu dan dia boleh dianggap seperti salah seorang oligarki Presiden Rusia, Vladimir Putin,” jelasnya lagi.

Untuk rekod, Najib sudah didapati bersalah dan sedang menjalani hukuman penjara 12 tahun ekoran keputusan melibatkan kes SRC International Sdn Bhd baru-baru ini oleh Mahkamah Persekutuan.

Bagaimanapun, Jho Low tidak menerima nasib sama seperti Najib dan masih bebas sehingga kini.


Tak boleh beza dendam dengan perjuangan, Zahid dikritik lepas pecat ahli

Keputusan memecat dan menggantung puluhan ahli malam tadi bakal memberi kesan besar kepada UMNO pada Pilihan Raya Negeri (PRN) yang dijangka berlangsung tidak lama lagi.

Ahli Jawatankuasa Mahasiswa dan Pendidikan Pemuda UMNO, Syed Mohd Syed Nasir berkata sebagai presiden, Datuk Seri Ahmad Zahid Hamidi perlu bijak membezakan dendam politik dengan perjuangan parti.

“Presiden dan MKT (Majlis Kerja Tertinggi) UMNO perlu buat keputusan sewajarnya sebab keputusan ini melibatkan kesan besar terhadap kebangkitan UMNO dalam PRN bagi enam negeri kelak.

“Presiden sepatutnya bijak membezakan antara dendam politik dan perjuangan untuk mengimbangkan kuasa supaya Pakatan Harapan tidak memusnahkan UMNO dalam diam.

“MKT perlu seru presiden untuk bertindak dengan keprihatinan terhadap masa depan UMNO bukan atas isu peribadi apabila dikritik oleh ahli parti atau rakyat,” katanya dalam satu kenyataan, malam tadi.

Tegasnya, Ahmad Zahid sewajarnya tidak mengulang kesilapan yang sama setelah memecat Tan Sri Annuar Musa dan Datuk Seri Shahidan Kassim sebelum ini kerana parti itu tidak boleh tewas lagi dalam PRN nanti.

Sementara itu, bekas Exco Pemuda UMNO, Ibdillah Ishak melahirkan kekecewaannya terhadap keputusan MKT yang disifatkan berasaskan peribadi.

“Dek kerana terlalu banyak kes peribadi, parti dijadikan kuda tunggangan dan perisai untuk survival politik diri sendiri,” katanya dalam satu kenyataan di akaun Facebook.

Dalam kenyataan sama beliau menegaskan ahli UMNO kini boleh menilai sendiri apa yang berlaku.

“Ahli yang lantang bersuara menongkah arus ditakut-takutkan dengan terma proses ‘pembersihan’, ‘pemecatan’ dan ‘penggantungan’ dengan alasan ‘mensabotaj parti’.

“Proses pemecatan dan penggantungan pun tidak lagi dihormati, jauh sekali telus. Pihak yang dituduh ‘mensabotaj’ tidak pun diberi ruang bela diri. Kini ahli-ahli UMNO boleh menilai sendiri,” katanya.


Muhyiddin lebih awal tawar kerjasama, Khaled Nordin tak baca berita ke?

Naib Presiden UMNO, Datuk Seri Khaled Nordin dibidas kerana cuba mempolemikkan isu kerjasama rentas parti walhal tawaran sama dibuat lebih awal mantan Perdana Menteri (PM) Tan Sri Muhyiddin Yassin sebelum ini.

Mantan Ketua Setiausaha Sulit kepada Muhyiddin, Datuk Dr Marzuki Mohamad menggesa Khaled yang kalah pilihan raya itu supaya menyemak faktanya sebelum mempersoalkan mengapa Ahli Parlimen Pagoh itu tidak membangkang langkah PM Datuk Seri Ismail Sabri Yaakob membuat tawaran sama kepada blok pembangkang, atau mungkin Khaled sebenarnya tidak membaca laporan berita sebelum ini.

“Khaled Nordin tanya kenapa Tan Sri Muhyiddin tak bangkang tawaran kerjasama rentas parti di Parlimen yang diumum oleh PM. Dia tak baca berita ke?,” kata Dr Marzuki dalam satu hantaran di Facebook.

Khaled semalam mengkritik ucapan Muhyiddin semasa ulang tahun Bersatu kelima yang menegaskan pendirian untuk tidak membiarkan kleptokrat kembali berkuasa dan akan terus melawan kumpulan tersebut.

Beliau mendakwa tawaran yang dibuat Ismail Sabri adalah pendekatan baharu tetapi faktanya Muhyiddin terlebih dahulu membuat tawaran tersebut tetapi ia ditolak oleh pembangkang sebelum ini.

“Tan Sri Muhyiddin dah umum perkara yang sama pada 13 Ogos 2021. Kalau kail panjang sejengkal, lautan dalam usah diduga,” bidas Dr Marzuki lagi.

Muhyiddin semasa menyampaikan ucapannya menjelaskan punca sebenar memberikan sokongan kepada Ismail Sabri menjadi PM.

Jelasnya, langkah tersebut bagi mengelakkan Pakatan Harapan (PH) kembali menjadi kerajaan dengan sokongan “kumpulan kleptokrat” dan Bersatu pula menjadi pembangkang.

Untuk rekod, Ketua Pembangkang Datuk Seri Anwar Ibrahim didedahkan terlibat dalam komplot bersama Presiden UMNO, Datuk Seri Ahmad Zahid Hamidi menerusi klip audio perbualan tular kedua-dua mereka sebelum ini.

Malah, Zahid dan rakannya, Datuk Seri Najib Razak juga menghantar surat menyokong Anwar sebagai calon PM tahun lalu kepada pihak Istana Negara, ia menjadi punca kemelut politik yang berterusan.

Anwar termasuk Zahid dan Najib tidak menafikan berhubung surat dan klip audio tersebut walaupun secara terang-terangan mendedahkan rancangan jahat mereka bersama.

Bagaimanapun, Khaled mungkin terlupa berhubung fakta tersebut dan masih mempercayai Zahid serta Najib kononnya mereka tidak terlibat dalam menjalinkan kerjasama dengan Anwar sebelum ini.

Berhubung dakwaan Khaled yang mengatakan Muhyiddin meletak jawatan kerana rakyat tidak suka, Dr Marzuki mencadangkan bekas Menteri Besar Johor itu mendapatkan pembantu untuk membuat kajian sebelum bercakap.

Katanya, Institut Kajian Malaysia dan Antarabangsa (IKMAS) Universiti Kebangsaan Malaysia telah membuat kajian persepsi awam yang mendapati 92 peratus responden tidak bersetuju Muhyiddin letak jawatan.

Ini sekali gus menunjukkan rakyat menyukai Muhyiddin sebagai PM, berbeza dengan tuduhan Khaled yang tidak membaca maklumat yang telah disiarkan.

Dr Marzuki berkata kajian itu disiarkan pada 9 September, manakala Khaled pula membuat kenyataan pada 11 September.

“Elok ada orang bantu dia buat kajian sikit sebelum dia bercakap,” kata Dr Marzuki.

Kajian bertajuk ‘Public Perception on Election Management, the Election Commission & Democracry in Malaysia’ yang dijalankan Prof Madya Helen Ting dan Prof Madya Andrew Kam mendapati majoriti 2,627 responden yang diwawancara secara bersemuka tidak bersetuju dengan peletakan jawatan Muhyiddin akan menjamin kestabilan politik kepada negara.


Banjir: PM enggan layan Asyraf berhubung desakan pengeluaran KWSP

Tuntutan Datuk Asyraf Wajdi Dusuki enggan dilayan Perdana Menteri (PM) Datuk Seri Ismail Sabri Yaakob selepas sekali lagi menyuarakan cadangan supaya pengeluaran Kumpulan Wang Simpanan Pekerja (KWSP) dibenarkan kerajaan kepada mangsa banjir.

Ketua Pemuda UMNO itu sebelum ini mendesak agar cadangannya diterima Ismail Sabri, walaupun tuntutannya berkali-kali tidak dilayan kini beliau masih lagi mendesak agar pengeluaran KWSP dibenarkan dengan alasan mahu membantu mangsa banjir pula.

Ismail Sabri menjelaskan langkah tersebut bukan suatu keperluan buat masa ini, ia berikutan kerajaan sudah memperuntukkan dana dan mengumumkan bantuan yang mencukupi untuk membantu mangsa banjir di seluruh negara, selain sedia menambah peruntukan berkenaan.

Selain itu, katanya, kerajaan bimbang dengan jumlah baki simpanan dalam akaun pencarum KWSP susulan dua kali pengeluaran menerusi i-Sinar dan i-Citra, dengan ada antaranya berisiko menjadi miskin tegar selepas pencen.

“Ada banyak kemudahan diumumkan kepada mangsa banjir. Jika ada yang mahu buka perniagaan untuk yang terjejas banjir, TEKUN menawarkan pinjaman RM10,000 tanpa faedah dan moratorium, iaitu tidak perlu bayar balik pinjaman selama setahun.

“Bagi yang mahu beli barang keperluan rumah, Bank Simpanan Nasional (BSN) akan beri pinjaman persendirian RM10,000 tanpa faedah, dan moratorium selama enam bulan.

“Kerajaan sudah sediakan kemudahan ini. Jika apa yang disediakan ini digunakan, Insya-Allah ia boleh membantu mangsa banjir,” katanya pada sidang media di Masjid Al-Muttaqin hari ini.

Ia bukan kali pertama Asyraf membuat tuntutan berhubung isu wang KWSP sehingga Kementerian Kewangan (MoF) terpaksa tampil membuat penjelasan.

KWSP telah memberi penjelasan terperinci berkaitan perkara itu pada 31 Oktober lalu, tetapi Ketua Pemuda UMNO itu terus mendesak setelah beliau dan pergerakannya dikecam kerana memberi harapan palsu berkenaan pengeluaran one-off itu.

MoF memberi penjelasan bahawa seramai 3.6 juta ahli KWSP kini mempunyai simpanan kurang RM1,000, manakala 6.1 juta lagi kurang RM10,000.

MoF berkata punca utama keadaan itu adalah berikutan pengeluaran bernilai RM101 bilion susulan inisiatif i-Lestari, i-Sinar dan i-Citra akibat pandemik Covid-19.

Penyusutan jumlah simpanan itu lebih merisaukan bagi pencarum Bumiputera yang mewakili 78 peratus atau lebih tiga perempat yang memohon untuk fasiliti pengeluaran berkenaan.

Berikutan itu, seramai 4.4 juta atau 54 peratus pencarum Bumiputera kini mempunyai simpanan kurang daripada RM10,000, manakala dua juta atau 25 peratus lagi mempunyai kurang daripada RM1,000.

Pengagihan simpanan sudah menjadi semakin tidak saksama. Kumpulan 40 peratus terbawah ahli KWSP, merangkumi lebih kurang lima juta ahli menyaksikan simpanan mereka jatuh sebanyak 38 peratus kepada hanya RM8 bilion, menjadikan baki simpanan median sebanyak RM1,005.

Kumpulan 40 peratus pertengahan juga mengalami kejatuhan sebanyak 18 peratus kepada RM155 bilion atau baki median RM24,995.


Kenyataan Muhyiddin disalah tafsir, kata Ketua Sayap Bersekutu Bersatu

Kenyataan Presiden Bersatu Tan Sri Muhyiddin Yassin mengisytiharkan Barisan Nasional (BN) sebagai musuh utama bukan bertujuan memecah belah umat Islam, sebaliknya merujuk kepada “musuh politik”, menjelang pilihan raya umum ke-15 (PRU-15).

Ketua Sayap Bersekutu Bersatu Chong Fat Full, berkata kenyataan Muhyiddin itu hanya mahu mengingatkan BN merupakan musuh untuk ditentang pada PRU15.

Beliau berkata, kenyataan berkenaan juga dikeluarkan buat ahli parti dalam satu majlis politik dan bukannya khusus untuk masyarakat umum.

“Kenyataan itu merupakan salah satu strategi politik Bersatu bagi menaikkan semangat ahli, namun disalah tafsir oleh pihak tertentu.

“Bila disebut musuh, bukan bermaksud kita berperang, namun, ia adalah musuh politik dan pada bila-bila masa pun kita dapat berkawan juga,” katanya lapor Utusan Malaysia.

Sabtu lalu, Muhyiddin yang juga pengerusi Perikatan Nasional (PN) dalam ucapan sempena majlis sambutan ulang tahun ke-6 Bersatu, mengingatkan ahli partinya bahawa BN adalah musuh utama gabungan itu yang perlu dilawan, pada PRU-15.

Semalam, Setiausaha Agung PAS Datuk Takiyuddin Hassan, berkata partinya tidak boleh menerima pendirian melabelkan kumpulan Melayu Islam yang lain sebagai “musuh utama”, apatah lagi dalam perkara yang melibatkan kedudukan dan kuasa orang Islam.

Sementara itu, Fat Full berkata, sayap Bersekutu Bersatu akan memberi fokus bertanding di kerusi berpotensi ditandingi MCA, MIC, DAP dan PKR.

“Namun, kita serah keputusan muktamad berpandu kepada rundingan pemimpin tertinggi parti dan saya merasakan kami akan mengambil jumlah kerusi yang praktikal untuk ditandingi pada PRU-15,” katanya. – Artikel kredit Satuberita


Kit Siang bimbang ‘gelombang hijau’ akan menjadikan Malaysia negara Islam sebelum PRU-17

Veteran DAP, Lim Kit Siang seakan bimbang dengan gelombang kebangkitan orang Melayu beragama Islam semasa Pilihan Raya Umum Ke-15 (PRU-15) pada 19 November lalu, khususnya kemenangan parti PAS.

Kit Siang tidak menyembunyikan kebimbangan apabila melihat jumlah kerusi Parlimen dimenangi PAS, malah dalam tulisan terbaharunya mempersoalkan sama ada kemungkinan Malaysia bakal menjadi negara Islam sepenuhnya sebelum PRU-17 nanti.

“Adakah fenomena “gelombang hijau” yang kuat di Malaysia yang akan menjadikan Malaysia sebuah negara Islam sepenuhnya menjelang Pilihan Raya Umum ke-17 sebelum 2032?” kata Kit Siang dalam laman blognya hari ini.

Kit Siang memperkecilkan kemenangan PAS walaupun berjaya memenangi 44 kerusi Parlimen selepas PRU-15 lalu dengan mendakwa ia disebabkan strategi kotor parti tersebut semasa berkempen.

“Fenomena gelombang hijau tercipta hasil daripada politik toksik yang menipu, ketakutan, kebencian, kaum dan agama dan keputusan tidak dijangkakan selepas pertambahan pengundi 18 tahun yang menyaksikan seramai 1.4 juta pengundi baharu dalam daftar pemilih,” katanya lagi.

Kit Siang mengharapkan Perdana Menteri Datuk Seri Anwar Ibrahim akan mengambil langkah segera untuk menyekat kemaraan ‘gelombang hijau’ dengan melakukan reformasi dalam negara sebelum terlambat.

“Sama ada ‘gelombang hijau’ tidak dapat dihalang bergantung kepada kemampuan kerajaan Anwar melaksanakan dasar dan program reformasi untuk menetapkan semula dasar dan prinsip pembinaan negara agar kembali kepada visi pengasas negara, termasuk empat Presiden UMNO yang pertama,” katanya lagi.

Kit Siang juga berkata rakyat Malaysia perlu belajar daripada pengalaman semasa PRU-15 dan tidak membiarkan demokrasi dirampas dengan politik toksik.

Untuk rekod, PAS bersama Perikatan Nasional (PN) semasa PRU-15 lalu berjaya memenangi 74 kerusi Parlimen dan menjadi parti terbesar meraih majoriti pengundi orang Melayu-Islam tertinggi.


BOD 1MDB mesyuarat di London bicang tambah dana RM1 bilion: Saksi

Mahkamah Tinggi Kuala Lumpur hari ini diberitahu bahawa mesyuarat Ahli Lembaga Pengarah (BOD) 1Malaysia Development Berhad (1MDB) diadakan di London pada 16 Mei 2011 bagi membincangkan mengenai perjanjian pelaburan tambahan RM1 bilion, usaha sama 1MDB-PetroSaudi menerusi Perjanjian Pembiayaan Murabaha.

Bekas Setiausaha syarikat 1MDB Goh Gaik Kim, 54, yang turut menghadiri mesyuarat itu bersama Tan Sri Che Lodin Wok Kamaruddin; Datuk Shahrol Azral Ibrahim Halmi; Tan Sri Ismee Ismail; Jasmine Loo Ai Swan; dan Ashvin Jethanand, berkata rancangan untuk mengadakan mesyuarat di Hotel Hilton, London dibuat oleh pihak pengurusan 1MDB.

Saksi pendakwaan ke-17 itu berkata demikian ketika membacakan pernyataan saksinya pada perbicaraan bekas Perdana Menteri Datuk Seri Najib Razak berhubung dakwaan penyelewengan RM2.3 bilion dana 1MDB, lapor Bernama.

Wanita itu yang dirujuk dengan minit mesyuarat bertarikh 16 Mei 2011 berkata sebelum mesyuarat itu bermula Jasmine Loo yang merupakan peguam 1MDB, telah menyerahkan tiga set dokumen kepadanya untuk simpanan iaitu Resolusi Ahli Lembaga Pengarah, Resolusi Pemegang Saham Biasa dan Resolusi Pemegang Saham Keutamaan.

“Dokumen-dokumen ini adalah berkaitan dengan pelaburan tambahan RM1 bilion di bawah Perjanjian Pembiayaan Murabaha dengan 1MDB-PetroSaudi. Kesemua dokumen ini telah siap ditandatangani oleh semua Ahli Lembaga Pengarah 1MDB dan Datuk Seri Najib. Bagaimanapun, perkara ini (dokumen tersebut) tidak dibincangkan semasa mesyuarat berkenaan,” katanya.

Di dalam mesyuarat tersebut, saksi berkata terdapat beberapa perkara penting yang dibincangkan termasuk pembentangan yang dibuat oleh Jasmine Loo mengenai Perjanjian Pembiayaan Murabaha.

Goh yang kini merupakan Setiausaha syarikat TRX City Sdn Bhd berkata pada keesokan hari selepas mesyuarat tersebut beliau pulang ke Malaysia.

“Saya ada menerima jadual lawatan tersebut. Seingat saya, terdapat beberapa events yang diadakan sebelum atau selepas mesyuarat Ahli Lembaga Pengarah, tetapi saya hanya menghadiri mesyuarat Ahli Lembaga Pengarah sahaja,” kata Goh yang mula berkhidmat sebagai Setiausaha syarikat 1MDB pada 31 Mac 2011 sebelum berhenti pada 1 April 2016.

Pada prosiding 2019, bekas Ketua Pegawai Eksekutif 1MDB Shahrol Azral memberitahu mahkamah bahawa pada 2011, Najib telah meluluskan dana tambahan RM1 bilion dalam perjanjian usaha sama 1MDB-PetroSaudi.

Najib, 68, menghadapi empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Perbicaraan di hadapan Hakim Datuk Collin Lawrence Sequerah bersambung esok.


Speaker Parlimen janji selesaikan masalah kenyataan Tajuddin

Speaker Dewan Rakyat Tan Sri Azhar Azizan Harun berkata beliau akan mengenal pasti apa yang berlaku semasa pertengkaran melibatkan Datuk Seri Tajuddin Abdul Rahman (BN-Pasir Salak) dan beberapa ahli Parlimen (MP) pembangkang semalam (20 Julai 2022).

“Saya tidak mempengerusikan pada masa itu.

“Biar saya tanya (Timbalan) Speaker yang mempengerusikan ketika itu. Biar saya uruskan perkara ini,” katanya hari ini.

Lim Guan Eng (PH-Bagan) berkata ia bukan “perkara ketawa” sambil menambah bahawa adalah penting untuk menangani perkara itu demi maruah Dewan dan MP wanita.

Azhar kemudian menjawab bahawa penghormatan adalah ‘pedang bermata dua’.

“Saya harap Speaker boleh panggil dia. Jangan main-main. Jika dia berkata demikian, minta dia mengaku, menarik balik dan meminta maaf,” kata Guan Eng.

“Jika dia berani, minta dia bersumpah bahawa dia tidak menggunakan kata-kata kasar kerana semua orang di sini mendengarnya,” tambahnya.

Beliau berkata Azhar sebagai Speaker mesti “memperbetulkan salah.”

Sementara itu, Steven Sim (PH-Bukit Mertajam) berkata beliau berharap keputusan dapat dibuat selepas Azhar membincangkan perkara itu dengan Datuk Rashid Hanson, yang mempengerusikan sesi itu ketika kejadian berlaku.

Tajuddin sebelum ini dilaporkan membidas MP pembangkang pada Rabu malah menggelar beberapa MP wanita tidak senonoh dan bermulut busuk.

Insiden itu tercetus apabila Tajuddin menuduh beberapa MP pembangkang sengaja menghasut dan memprovokasi rakan sejawatan mereka termasuk Speaker Dewan Rakyat semasa perbahasan.

Bagaimanapun, Rashid hanya memberi amaran kepada Tajuddin.

Pada Selasa, Teo Nie Ching (PH-Kulai) berkata beberapa MP cenderung membuat kenyataan seksis semasa berada di Dewan Rakyat.

Selain Tajuddin, beliau juga menuduh Abdul Azeez Abdul Rahim (BN-Baling) dan Bung Moktar Radin (BN-Kinabatangan) sering membuat kenyataan seksis.


Vaksinasi ‘walk in’ diperluas ke seluruh negara

Kerajaan memperluaskan program vaksinasi ‘walk in’ bagi warga emas berusia 60 tahun ke atas mulai minggu depan, kata Menteri Penyelaras Program Imunisasi Covid-19 Kebangsaan (PICK), Khairy Jamaluddin.

Bercakap pada sidang media di Putrajaya hari ini beliau berkata perangkaan semasa peringkat nasional menunjukkan 95 peratus daripada warga emas yang berdaftar telah menerima suntikan vaksin Covid-19.

Sehubungan itu, katanya kerajaan menerusi Pasukan Petugas Khas Imunisasi Covid-19 (CITF) bersetuju supaya program ‘walk in’ itu yang kini dilaksanakan di Lembah Klang diperluaskan ke semua negeri.

Program ‘walk in’ pemberian vaksin Covid-19 di Lembah Klang bermula hari ini hingga Rabu (4 Ogos 2021) khusus untuk penerima vaksin berusia 40 tahun ke atas atau mereka daripada kumpulan berisiko tinggi untuk mengalami kesan yang teruk daripada Covid-19 sekiranya dijangkiti.

Manakala walk in bagi semua warganegara Malaysia berusia 18 tahun ke atas di Lembah Klang bermula 5 Ogos hingga 22 Ogos.

Khairy berkata langkah memperluaskan vaksinasi ‘walk in’ itu akan membantu setiap negeri mencapai nilai ambang 40 peratus populasi penduduk dewasa lengkap menerima dua dos suntikan imunisasi menjelang 31 Ogos ini.

Bagi tujuan itu pihaknya telah menetapkan dua kriteria penghantaran bekalan vaksin kesemua negeri iaitu kawalan wabak dan negeri yang mempunyai kadar vaksinasi rendah, katanya.

“Kita mahu pastikan mana-mana negeri yang berada pada kadar vaksinasi rendah dapat dipertingkatkan selain membantu negeri itu menyamai negeri lain, dengan tujuan semua negeri akan capai nilai ambang 40 peratus,” katanya.

Khairy juga berkata CITF akan membincangkan mengenai keperluan untuk perolehan tambahan Sinovac menerusi mesyuarat Jawatankuasa Khas Jaminan Akses Bekalan Vaksin Covid-19 (JKJAV) Jumaat ini.

Mengenai dakwaan syarikat pengeluar vaksin Pfizer-BioNTech akan menaikkan harga, beliau berkata rundingan kerajaan dengan syarikat pengeluar itu untuk pembelian pada 2022 baru bermula.

“Kita belum muktamadkan perolehan dikehendaki Malaysia termasuk harga jualan yang akan ditawarkan,” katanya.


Bimbang diambil tindakan, KBS cadang FAM guna beberapa stadium semasa hujan

Kementerian Belia dan Sukan mencadangkan supaya Konfederasi Bola Sepak Asia (AFC) dan Persatuan Bola Sepak Malaysia (FAM) menggunakan beberapa stadium bagi mengelakkan perlawanan terganggu apabila hujan seperti yang berlaku ketika perlawanan kelayakan Piala Asia 2023 di Stadium Nasional di Bukit Jalil, Sabtu lepas.

Menteri Belia dan Sukan Datuk Seri Ahmad Faizal Azumu berkata Perbadanan Stadium Malaysia (PSM) sudah mencadangkan supaya permainan ditangguhkan seketika bagi membolehkan permukaan padang yang bertakung kembali normal namun ia diteruskan kerana mengikut jadual yang ditetapkan, lapor Bernama.

“Jadi nasihat saya kepada AFC dan FAM, mungkin kita boleh menggunakan beberapa stadium untuk perlawanan seperti ini kerana contohnya bagi perlawanan yang tidak melibatkan ramai penonton seperti Turkmenistan melawan Bangladesh boleh menggunakan Stadium Kuala Lumpur dan stadium-stadium lain.

“Sementara Stadium Nasional Bukit Jalil boleh digunakan untuk perlawanan yang melibatkan pasukan negara kita,” katanya ketika ditemui pemberita selepas merasmikan Surau Al-Faizin di Sekolah Kebangsaan Pasukan Polis Hutan, Ulu Kinta di sini hari ini.

Bagaimanapun, beliau berkata masalah air bertakung akibat hujan lebat selepas pelawanan antara Turkmenistan dan Bangladesh di stadium berkenaan, bagaimanapun telah disalirkan keluar melalui sistem perparitan yang berfungsi dengan baik.

Sabtu lepas, tular beberapa petugas dilihat menggunakan penyodok dan kadbod dalam usaha mengatasi masalah air bertakung di Stadium Nasional selepas hujan lebat yang mengakibatkan hampir sepenuhnya permukaan padang digenangi air.

Semalam, PSM menjelaskan tidak mengeluarkan arahan supaya penyodok dan kadbod digunakan untuk mengalirkan air keluar dari padang sebelum aksi kelayakan itu dan tindakan mengeluarkan air secara manual tidak sepatutnya dilakukan kerana venue tesebut mempunyai sistem perparitan yang berfungsi dengan baik untuk mengalirkan air yang bertakung di padang.

Dalam pada itu, Ahmad Faizal meminta semua pihak supaya terus memberi sokongan kepada skuad Harimau Malaya dan tidak menuding jari kepada penjaga gol negara Mohd Farizal Marlias atas kekalahan 1-2 kepada Bahrain menerusi sepakan penalti oleh pemain gantian Abdulla Yusuf Helal pada penghujung perlawanan.

“Dalam permainan pasukan tentu ada yang melakukan kesilapan, ini semua adat pertandingan jadi kita rasa sedih dengan apa yang berlaku tetapi jangan terlalu menyalahkan orang kerana pada saya penjaga gol negara banyak jasa kepada kita.

“Beliau telah mendedikasikan hidup pada sukan dan perlawanan ini jadi tentu beliau tidak mahu gagal tetapi ia berlaku. Kita harap dapat belajar dari setiap kesilapan dan bukannya menuding jari maka kenanglah jasanya sebagai atlet,” katanya.


Jangan bawa unsur kleptokrasi ke Terengganu

Kerajaan Madani pimpinan Datuk Seri Anwar Ibrahim diingatkan agar tidak membawa masuk unsur-unsur kleptokrasi ke negeri Terengganu.

Pengerusi Parti Pribumi Bersatu Malaysia (Bersatu) Terengganu, Senator Datuk Razali Idris berkata pengumuman Timbalan Perdana Menteri, Datuk Seri Ahmad Zahid Hamidi Jumaat lalu jelas ‘gula-gula’ pilihan raya negeri (PRN).

“Jangan cuba dibawa unsur-unsur kleptokrasi ke negeri Terengganu Darul Iman yang damai ini.

“Rakyat Terengganu terutama golongan belia tidak terpedaya dan terpersona dengan dakyah ibu rasuah keturunan kleptokrasi yang masih segar dan mengakar dalam kepimpinan UMNO-Barisan Nasional (BN),” katanya dalam satu kenyataan, hari ini.

Jumaat lalu, Timbalan Perdana Menteri, Datuk Seri Zahid Hamidi mengumumkan geran tambahan berjumlah RM100,000 kepada Persatuan Belia Gabungan Lembaga Kemajuan Terengganu Tengah (Ketengah) selain peruntukan sebanyak RM250,000 untuk Majlis Belia Malaysia Terengganu.

Turut diumumkan peruntukan sebanyak RM200,000 bagi persatuan permotoran di negeri itu malah katanya jumlah itu mungkin bertambah bergantung kepada prestasi golongan itu dalam pilihan raya negeri (PRN) pada 12 Ogos ini.

“Inilah gula-gula PRN secara terang-terangan oleh Kerajaan Perpaduan Madani. Makin rosak nampaknya,” kata Razali yang juga calon Perikatan Nasional (PN) bagi Dewan Undangan Negeri (DUN) Kijal.

Mengulas lanjut, Razali berkata rakyat dan pengundi Terengganu semakin bimbang dengan pemerintah dipimpin ahli-ahli korup yang menggunakan kuasa untuk mempergunakan rakyat dan sumber negara demi menambahkan kekayaan dan tampuk kekuasaan mereka sendiri.

“Sistem sebegini biasanya melibatkan penyelewengan simpanan negara sehingga menyusahkan rakyat termasuk menggula-gulakan rakyat menerusi angka-angka yang sangat mempersonakan.

“Jika ditelusuri sejarah lampau, Tokli sendiri melihat betapa bagaimana kuasa sering menjadikan pemerintah dan pemimpin lalai dan leka dengan dunia. Mereka lupa kuasa pemerintahan adalah satu bebanan amanah,” katanya.


Program vaksinasi mula tunjuk keberkesanan ketara lawan Covid-19

Program vaksinasi untuk mengurangkan jangkitan serius Covid-19 dalam kalangan warga emas, khususnya bagi pesakit Kategori 4 dan 5 mula menunjukkan tanda-tanda awal keberkesanannya.

Ketua Pengarah Kesihatan Tan Sri Dr Noor Hisham Abdullah berkata data terkini pada Ahad 18 Julai 2021 oleh Hospital Sungai Buloh menunjukkan penurunan ketara kemasukan kes jangkitan serius bagi Kategori 4 dan 5 dalam kalangan warga emas bermula pada Minggu Epidemiologi (ME) ke-23.

“Tren penurunan ini didapati selaras dengan permulaan Program Imunisasi Covid-19 Kebangsaan (PICK) Fasa Kedua yang telah dimulakan seawal bulan April 2021 dan mula menunjukkan tanda-tanda awal keberkesanannya sejak ME ke-22,” katanya dalam kenyataan hari ini.

Setakat ini, jumlah pemberian vaksin menerusi PICK meningkat kepada 14,347,285 dos setelah sebanyak 344,961 dos diberikan semalam.

Lima negeri merekodkan pemberian vaksin tertinggi di mana Lembah Klang (Selangor, Kuala Lumpur dan Putrajaya) mencatat angka paling tinggi sebanyak 5,093,117 dos membabitkan 3,866,419 dos suntikan pertama dan 1,226,698 dos kedua.

Ini diikuti Sarawak dengan 2,457,719 dos membabitkan 1,563,346 dos pertama dan 894,373 dos kedua; Johor (1,050,879 dos – 674,506 pertama dan 376,373 kedua); Perak (869,194 dos – 571,833 pertama dan 297,361 kedua); dan Sabah (847,036 dos – 484,377 pertama dan 362,659 kedua).

Semalam, Perdana Menteri Tan Sri Muhyiddin Yassin berkata kerajaan mempercepatkan lagi pemberian vaksin kepada orang ramai khususnya golongan dewasa dengan menyasarkan 100 peratus populasi dewasa pada Oktober 2021, setelah mengambil kira ancaman varian baharu yang merebak dengan pantas.

“100 peratus populasi dewasa di Malaysia akan menerima dos lengkap vaksin pada bulan Oktober 2021,” katanya sambil menambah bahawa kerajaan juga akan memastikan peningkatan kapasiti untuk mencapai kadar suntikan 500,000 dos sehari.

Untuk itu, Perdana Menteri berkata kerajaan sudah menempah lebih 76.1 juta dos vaksin, ia terdiri daripada 70 peratus jenis Pfizer, 23.4 peratus jenis Sinovac, 10 peratus Astrazaneca, 10.9 peratus CanSino dan 10 peratus daripada fasiliti Covax.

Mengenai kadar kebolehjangkitan atau RT, Dr Noor Hisham berkata sehingga Ahad nilai RT Malaysia adalah sebanyak 1.15 dengan Terengganu merekodkan nilai tertinggi sebanyak RT 1.27.

Negeri-negeri lain yang mencatatkan RT melebihi 1.0 adalah, Wilayah Persekutuan Putrajaya (nilai RT 1.26), Kedah (nilai RT 1.24), Sabah (nilai RT 1.21), Selangor (nilai RT 1.17), Pulau Pinang (nilai RT 1.16), Pahang (nilai RT 1.16), Negeri Sembilan (nilai RT 1.15), Wilayah Persekutuan Kuala Lumpur (nilai RT 1.15), Melaka (nilai RT 1.12), Perak (nilai RT 1.12), Johor (nilai RT 1.12), dan Kelantan (nilai RT 1.10).


P.Pinang-Kedah: Keterlaluan label pandangan Sanusi sebagai jenayah

Bekas Perdana Menteri, Tun Dr Mahathir Mohamad menyifatkan tindakan sesetengah pihak yang melabel pandangan Menteri Besar Kedah, Datuk Seri Muhammad Sanusi Md Nor berkait sejarah Pulau Pinang sebagai satu jenayah itu keterlaluan.

Ia susulan kenyataan Perdana Menteri, Datuk Seri Anwar Ibrahim hari ini yang mengesahkan Sanusi sedang disiasat polis dan kes tersebut diserahkan sepenuhnya kepada Peguam Negara untuk diambil tindakan lanjut.

“Saya tak nak campur dalam kontroversi Pulau Pinang tapi mengatakan Sanusi lakukan jenayah kerana memberikan pandangannya terhadap sejarah pulau itu melampau,” katanya melalui satu hantaran di Facebook, hari ini.

Pagi tadi, nama Sanusi hangat disebut-sebut di Dewan Rakyat apabila pada sesi Waktu Pertanyaan-Pertanyaan Menteri Ahli Parlimen Bagan, Lim Guan Eng meminta perdana menteri menyatakan tindakan ke atas gesaan Menteri Besar Kedah agar Perlembagaan Persekutuan dipinda untuk padamkan Pulau Pinang supaya boleh dikembalikan kepada Kedah.

Sanusi sebelum ini dilaporkan mendakwa Pulau Pinang hak milik Kedah di mana hanya Perak dan Perlis yang mempunyai sempadan dengan Kedah.

Sementara itu Dr Mahathir mengakui ketika menjadi perdana menteri di bawah kerajaan Pakatan Harapan (PH) sebelum ini, beliau ada memujuk Guan Eng agar membayar lebih RM10,000 kepada Kedah setiap tahun.

“Saya tidak akan berkata apa-apa tentang apa yang berlaku kepada dua wilayah Tanah Melayu ini kecuali mengakui bahawa saya memujuk Lim Guan Eng sebagai Menteri Kewangan ketika itu untuk memberi lebih RM10,000 kepada Kedah setiap tahun.

“Saya tidak meminta sesiapa untuk percaya saya,” katanya.

Sebelum ini dilaporkan Kedah hanya menerima bayaran RM10,000 sebagai royalti pajakan Pulau Pinang namun pada 2018, kerajaan PH pimpinan Dr Mahathir bersetuju memberi sumbangan khas RM10 juta setahun kepada negeri itu.

Dalam kenyataan sama, Dr Mahathir turut menyingkap sejarah perjanjian antara Syarikat Hindia Timur Inggeris (SHTI) dengan Kedah ketika pengambilalihan pulau tersebut.

“Dari segi sejarah, Sultan Kedah berkenan supaya SHTI mengambil alih pulau itu dengan bayaran 6,000 dolar Sepanyol setahun. Kemudian jalur daratan bertentangan telah ditambah untuk 4,000 dolar Sepanyol, setahun.

“Selain itu, perjanjian tersebut memerlukan syarikat British membantu dalam pertahanan Kedah sekiranya diserang oleh negara asing. Kita tahu bahawa British gagal memenuhi janji mereka.

“Perjanjian penyerahan Singapura pula adalah berbeza. British membuat bayaran sekali sahaja sebanyak 60,000 dolar Sepanyol kepada Temenggong

Perlu diingat bahawa Sultan Ali, iaitu Sultan pada masa itu tidak menandatangani namun dianugerahkan sebuah rumah di Kampung Gelam, Singapura.

“Kemurahan hati ini tidak disertai dengan pengiktirafan British terhadap Ali sebagai Sultan. Maka jelas dapat dilihat perbezaan antara perjanjian Pulau Pinang dan perjanjian Singapura,” jelasnya.


Jangan makan, merokok sebelum ujian kendiri RTK Antigen: Pakar

Kepentingan teknik yang betul ketika melakukan ujian kendiri Covid-19 menggunakan pelbagai jenis kit ujian amat penting bagi memastikan keputusan yang tepat, kata seorang pakar Hospital Universiti Sains Malaysia (HUSM).

Ketua Unit Kawalan Jangkitan dan Epidemiologi HUSM, Profesor Madya Dr Siti Suraiya Md Noor menjelaskan semua pihak yang mahu melakukan ujian kendiri perlu mematuhi peraturan supaya mendapat keputusan tepat.

Ini kerana menurut beliau, prinsip ujian RTK Antigen ini adalah untuk mengenal pasti viral protein kepada virus Covid-19.

Antara yang tidak boleh dilakukan sebelum ujian kendiri menurut Dr Siti Suraiya ialah:

“Sebelum melakukan ujian kendiri, kita hanya boleh minum air kosong sahaja dan tidak boleh merokok, makan atau sekadar mengunyah makanan kerana dikhuatiri ada protein-protein tertentu dalam makanan yang boleh mengganggu antigen yang akan diuji.

“Sebaik-baiknya ikuti setiap arahan yang terdapat pada kotak kit ujian kerana kecuaian mengikuti arahan seperti tidak menepati masa ujian atau sampel yang tidak mencukupi boleh menjejaskan keputusan ujian dan setiap keputusan yang diperolehi perlu diambil kira dalam tempoh tertentu sahaja.

“Jika keluar dua garisan, ianya dikira positif walaupun salah satu hanya kelihatan samar-samar sahaja, keluar satu garisan, keputusan dikira negatif dan jika tiada sebarang garisan, keputusan adalah ‘invalid’ dan ujian perlu diulangi,” katanya menurut siaran Kampus Kesihatan Universiti Sains Malaysia, Kubang Kerian.

Dr Siti Suraiya, berkata terdapat 124 jenis kit ujian kendiri yang diluluskan oleh Kementerian Kesihatan (KKM) dijual di pasaran dan fungsinya berbeza antara setiap kit ujian.

“Saya suka mengingatkan kepada semua khususnya mereka yang membeli kit ujian secara dalam talian (online) atau mana-mana premis jualan selain dari farmasi, mereka perlu pastikan dengan membeli kit yang diluluskan sahaja.

“Apabila membuat pembelian, pastikan kit ujian yang dibeli mengguna pakai sampel yang mana, sama ada sapuan nasofaring (nasopharyngeal swab), sapuan hidung (nasal swab), sapuan bukal (buccal swab) atau air liur (saliva) kerana langkah-langkah ujian bagi setiap kit adalah berbeza-beza,” katanya.

Beliau juga berkata, pengendalian sisa klinikal yang telah digunakan perlu diberi perhatian kerana kit yang telah digunakan perlu dimasukkan ke dalam plastik yang dibekalkan tidak kira sama ada keputusan tersebut positif atau negatif kerana kedua-duanya boleh memberikan risiko kepada orang lain khususnya pekerja pembersihan.

“Bersihkan tempat ujian dibuat contohnya meja atau apa sahaja peralatan lain yang digunakan semasa ujian kendiri dilakukan,” katanya.


Daripada 56,000 kes sehari pada 15 Julai kepada 7,427 kes semalam

Dalam tempoh tidak sampai dua bulan, jumlah jangkitan harian Covid-19 di Indonesia dikatakan turun mendadak daripada lebih 56,000 kes sehari ketika kemuncak penularan wabak itu pada 15 Julai lalu, kepada angka di bawah 10,000 kes semalam.

Data Kementerian Kesihatan Republik Indonesia (KKRI) semalam menunjukkan kes baharu di negara keempat paling padat penduduk di dunia itu hanya merekodkan 7,427 jangkitan baharu dalam tempoh 24 jam – paling rendah sejak 9 Jun lalu – menjadikan kumulatif sebanyak 4,073,831 kes.

Walaupun jumlah kes baharu berkurangan ketika hujung minggu susulan kurangnya ujian saringan dilakukan, namun ia menunjukkan penurunan mendadak hari demi hari.

Pemerintah Republik Indonesia mendakwa negara itu telah melepasi kemuncak gelombang kedua yang didorong penularan varian Delta.

Mengikut data KKRI, dalam tempoh 24 jam semalam sebanyak 551 pesakit Covid-19 meninggal dunia – jumlah terendah sejak 4 Julai – menjadikan kumulatif kematian kepada 131,923 kes.

Jumlah kes aktif pula sebanyak 217,590 kes, menghampiri tahap pra-varian Delta.

Negara itu melaporkan lebih 61.6 juta penduduk telah menerima sekurang-kurangnya satu dos vaksin, manakala 34.9 juta daripada lebih 276.8 juta penduduknya telah melengkapkan dos kedua.

Pemerintah Indonesia menjangkakan tahap vaksinasi akan dipertingkatkan menjelang September, apabila bakal menerima 80.7 juta dos vaksin yang dibeli dan disumbangkan negara luar.

Sebilangan besar daripadanya akan tiba dari pengeluar vaksin Sinovac Biotech China, sama ada CoronaVac atau versi Indonesia yang dijenamakan semula sebagai vaksin Biovac – yang dihasilkan oleh syarikat farmaseutikal milik kerajaan Bio Farma di bawah lesen dari Sinovac.

Negara itu akan memperoleh 25 juta dos vaksin CoronaVac dan 23.3 juta Biovac bulan depan, kata Menteri Kesihatan, Budi Gunadi Sadikin.

“Juga bulan depan Indonesia akan menerima 7.1 juta dos vaksin Pfizer, dan 5.4 juta dos AstraZeneca yang dibeli oleh kerajaan,” katanya.

Sementara itu, COVAX pula meluluskan penghantaran 19.4 juta dos vaksin, manakala 500,000 dos lagi disumbangkan beberapa negara menjadikan keeluruhannya yang akan diterima sebanyak 80.7 juta dos bulan depan. – Agensi


LHDN tak buat semakan kebenaran taksiran cukai Shahrir, beritahu saksi

Lembaga Hasil Dalam Negeri (LHDN) tidak menjalankan proses bagi menentukan kebenaran perisytiharan veteran UMNO Tan Sri Shahrir Abdul Samad berhubung RM1 juta yang diterimanya, Mahkamah Tinggi Kuala Lumpur diberitahu hari ini (Jumaat, 4 November 2022).

Memberi keterangan dalam perbicaraan jenayah bekas Pengerusi Felda itu, pegawai Bahagian Penilaian LHDN, Tuan Zulkfli Tuan Lah berkata terdapat sembilan langkah LHDN dalam melakukan langkah sewajarnya.

Ia bermula daripada masa laporan taksiran diterima sehingga pembayaran tambahan dibuat kepada agensi cukai itu. Bagaimanapun, dalam kes Shahrir, proses itu tidak dilakukan sebelum atau selepas dia didakwa.

Menjawab soalan peguam bela Datuk Syed Faisal Al-Edros Syed Abdullah Al-Edros ketika pemeriksaan balas, saksi ke-21 pihak pendakwaan berkata selepas menerima aduan, LHDN akan mengeluarkan surat kepada pembayar cukai meminta dokumen tambahan untuk audit.

Jika dokumen tidak diterima, pembayar cukai akan dipanggil untuk temu duga bagi menentukan kebenaran perisytiharan tersebut. Langkah-langkah ini adalah norma dalam kes sedemikian, menurut Theedge.

Syed Faisal: Dalam kes ini sembilan langkah tidak dijalankan?

Zulkfli: Tidak.

Syed Faisal: IO [pegawai penyiasat] tidak minta sembilan langkah ini [dijalankan] sebelum [Shahrir] didakwa?

Zulkfli: Ya, betul.

Syed Faisal: [Shahrir] telah didakwa tanpa diberi ruang kepada LHDN untuk menjalankan proses sewajarnya?

Zulkfli: Ya, betul.

Dalam perbicaraan ini, Shahrir didakwa gagal mengisytiharkan RM1 juta yang diterimanya daripada bekas Perdana Menteri Datuk Seri Najib Razak pada 2013.

Saksi itu juga mengatakan Shahrir perlu membuat penilaian sendiri sama ada mengisytiharkan RM1 juta itu dan jika agensi cukai tidak berpuas hati dengan taksiran itu, ia boleh mengambil inisiatif untuk menyemak maklumat yang dikemukakan.

Pasukan pembelaan Shahrir sebelum ini mendakwa jumlah itu adalah pembayaran balik, atau wang yang dipegangnya sebagai pemegang amanah. Oleh itu, jumlah itu tidak dikenakan cukai dan tidak perlu diisytiharkan kepada agensi cukai.

Zulkfli berkata, beliau menerima aduan daripada pegawai penyiasat Suruhanjaya Pencegahan Rasuah Malaysia (SPRM) tetapi sehingga hari ini, tiada audit dilakukan terhadap taksiran cukai Shahrir.

Beliau menjelaskan taksiran atau taksiran tambahan masih boleh dijalankan ke atas pembayar cukai walaupun selepas tempoh lima tahun tamat tahun taksiran tertentu jika ketua pengarah (KP) LHDN mendapati terdapat penipuan atau keingkaran yang disengajakan oleh pembayar cukai.

Ketika menyoal balas saksi, peguam Datuk Firoz Hussein Ahmad Jamaluddin bertanya sama ada KP telah membuat sebarang penentuan sedemikian, yang Tuan Zulkfli berkata beliau tidak pasti. Saksi menambah bahawa terdapat kes di mana pengelak cukai disiasat walaupun selepas tempoh tamat berdasarkan bukti kukuh.

Beliau juga bersetuju dengan Firoz bahawa Shahrir tidak didakwa mengikut Seksyen 113 Akta Cukai Pendapatan 1967 kerana menyatakan penyata yang tidak betul. Selain itu, Tuan Zulkfli juga bersetuju bahawa KP LHDN, mengikut undang-undang, tidak menggunakan budi bicaranya untuk menentukan sama ada penalti boleh dikenakan ke atas bekas Ahli Parlimen Johor Bahru itu.

Firoz: Situasi di mana tiada pertuduhan di bawah Seksyen 113, tiada penalti, tiada cek tetapi ada pertuduhan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001. Itu bukan norma, dalam pengalaman anda?

Zulkfli: Pada saya, semakan (perlu dibuat) untuk menentukan sama ada orang itu ada pendapatan terkurang, baharu kita boleh ambil tindakan.

Firoz: Anda bersetuju LHDN tidak menjalankan sebarang pemeriksaan sehingga hari ini?

Zulkfli: (Dari bahagian saya) Saya setuju.

Shahrir, 72, didakwa melakukan pengubahan wang haram dengan tidak menyatakan pendapatan sebenar dalam Borang Nyata Cukai Pendapatan bagi Tahun Taksiran 2013, yang merupakan pelanggaran Seksyen 113(1)(a) Akta Cukai Pendapatan 1967, melebihi RM1 juta, dipercayai daripada aktiviti yang menyalahi undang-undang, yang diterima daripada Najib melalui cek.

Shahrir didakwa melakukan kesalahan itu di LHDN Cawangan Duta, Kompleks Pejabat Kerajaan, Jalan Tuanku Abdul Halim pada 25 April 2014.

Pertuduhan, dibuat mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001, memperuntukkan hukuman denda maksimum RM5 juta, atau penjara sehingga lima tahun, atau kedua-duanya, jika didapati bersalah.

Perbicaraan di hadapan hakim Datuk Muhammad Jamil Hussin bersambung pada 13 Disember.


Bangsa Johor tak rela tunduk kepada DAP

Ramai ahli dan penyokong UMNO yang menjawab “tidak rela” kepada soalan ditanya Menteri Besar Johor daripada UMNO Datuk Onn Hafiz Ghazi sama ada UMNO Johor sanggup bersekongkol dengan Pakatan Harapan (PH), terutama DAP, untuk menubuhkan Kerajaan Persekutuan.

Terdahulu, Onn Hafiz menimbulkan soalan itu susulan tindakan Presiden UMNO, Zahid Hamidi dan pemimpin kanan UMNO mengadakan pertemuan dengan Pengerusi PH, Anwar Ibrahim, di ibu negara, pagi tadi, berbincang bagi membentuk Kerajaan Persekutuan.

Ramai netizen yang menjawab soalan itu dalam Facebook Onn Hafiz, marah dengan tindakan UMNO mahu bekerjasama dengan DAP yang menganggotai Pakatan Harapan (PH).

Terdahulu, media melaporkan Pengerusi DAP Lim Guan Eng mengingatkan bahawa DAP adalah sebahagian daripada PH dan sebarang keputusan tetap dibuat secara bersama.

“Kita sebahagian PH jadi kalau PH ada polisi itu (bergabung dengan BN) kita bersamalah dengan keputusan PH,” katanya.

Rata-rata ahli UMNO dan penyokong parti itu mengingatkan bahawa sejak 1958 lagi UMNO telah menentang DAP, tetapi kini harus tuduk kepada DAP.

“Sia-sia lah perjuangan UMNO melawan DAP sejak 1958 dato. Betul negara kena move forward seiring zaman, tapi ada sesetengah isu yang menjadi asas pembentukan negara kita selaku tuan tanah asal tak patut dicabar. Itu yang jadi asal perjuangan UMNO dato,” tulis seorang daripada mereka.

Ada juga yang mengingatkan bahawa UMNO akan terus hilang dari radar politik negara menjelang Pilihan Raya Umum Ke-16 (PRU-15) jika bergabung dengan PH dan DAP.

“Jika UMNO nak terus hilang dari undi rakyat, boleh lah bergabung dgn PH/DAP. PRU-16 akan menjadi seperti parti Pejuang. Rakyat sudah pandai menilai dan ingat apa yang dibuat.

“Jangan kerana salah langkah hari ini, UMNO akan hilang. Yang terbaik untuk membentuk kerajaan adalah bersama PN, kerana aspirasi Melayu Islam lebih berat di sana berbanding bersama PH/DAP. Ini pandangan saya Dato’ untuk UMNO,” katanya.

Antara jawapan yang diberi ialah:

“Maka akan terkuburlah UMNO buat selamanya kerana kepentingan individu. Perjuangan demi bangsa harus diteruskan.”

“Tak sanggup lah Dato… betapa hinanya rasa, selama berkempen duk kutuk keji orang Melayu tiba masa nak gi cakap baik ngan dia ?? Serious lah mana maruah?”

“Habis la perjuangan pemimpin-pemimpin terdahulu yang teguh memperjuangkan prinsip dalam UMNO, kerana kepentingan peribadi… sanggup gadai prinsip…

“ya Allah tak sanggup..mintak dijauhkanlah dari pemimpin yang macam ni.. harap dato dan MT dapat buat keputusan yang terbaik untuk rakyat dan negara… tolong berpegang teguh pada prinsip dato..”

“Jangan Dato! Jika tak mampu untuk bersama musuh jangan mengalah untuk kalahkan musuh. Demi bangsa Johor!”

“Sebelum buat keputusan fikir masak-masak fikir masa depan anak cucu kita jangan kita nak kerjakan kerjaya duit dan pangkat sahaja perlu kita fikir sudut luar dalam masa depan kita renung-renungkanlah fikir-fikirkanlah ingat pesanan orang tua…”

“Jika diteruskan maka terkuburlah BN untuk selama-lamanya. Kekal dalam sejarah sahaja la sebagai parti yang membela bangsa Melayu. Tetapi sekarang tidak lagi. Prisipnya hilang. Dengarkan apa yang rakyat nak.

“Mungkin pemimpin masih tidak faham dari mana datangnya kerajaan. Dari rakyat dan untuk rakyat!!! Jika suara rakyat dibiarkan tenggelam maka lama kelamaan tiada lagi sokongan kedengaran.

“Hanya Allah sahaja Yang membolak balik kan hati manusia..” Kita berdoa semoga mesyuarat pada malam nanti berjalan dengan lancar..semoga semua MT Kita kekal pendirian sepertimana yang telah diterima pada PAU yang lepas.. #NoAnwar #noDAP”

“Dah lari dari prinsip perjuangan UMNO dah ni, ni bukan perjuangan parti ditubuhkan, tapi ni berjuangan demi kluster makamah.”


Wan Saiful bidas MP kerajaan suka melolong dalam Dewan Rakyat

Sikap Ahli Parlimen (MP) kerajaan yang suka menjerit-jerit tidak tentu hala semasa sidang Dewan Rakyat dibidas Perikatan Nasional (PN), kata Datuk Wan Saiful Wan Jan.

Ahli Parlimen Tasek Gelugor (PN) itu menyifatkan kerajaan campuran Pakatan Harapan (PH)-Barisan Nasional (BN) sebagai tidak terbuka dalam menerima kritikan, malah menggunakan kuasa mereka untuk menutup mulut pengkritik.

“Tetapi sikap beberapa ahli parlimen PH menyebabkan saya bimbang apa yang akan berlaku kepada politik Malaysia pada masa depan.

“Dalam Dewan (Rakyat), mereka menjerit-jerit menghalang perbahasan, di luar Dewan mereka menyaman kiri dan kanan untuk menghalang kritikan,” katanya dalam kenyataan hari ini.

Wan Saiful berkata Dewan Rakyat sepatutnya menjadi tempat dasar digubal, serta cadangan kerajaan dibahas secara rasional dan matang.

Kenyataan Wan Saiful itu merujuk kepada hari pertama persidangan Dewan Rakyat pada 19 Dis lalu yang menyaksikan pertengkaran membabitkan blok kerajaan dan pembangkang.

Semasa sidang Dewan Rakyat tersebut, MP PH (Hulu Langat) Sany Hamzan bertindak menjerit-jerit dengan mengeluarkan kata-kata ‘beruk’ terhadap pihak lawan sehingga menimbulkan ketegangan dalam dewan.

Kata Wan Saiful dia yakin generasi baru di negara ini secara umumnya mahukan politik yang lebih matang dan sihat.

“Cukuplah. Marilah kita jadikan Dewan Rakyat sebagai dewan yang benar-benar mulia. Kita berbahas secara mulia.

“Bawa idea secara mulia. Kritik lawan pun biarlah secara mulia,” katanya lagi.


Jika UMNO terpaksa berlutut di kaki ‘this’ dan ‘that’ pasca PRU15

Kenyataan UMNO bahawa mereka sanggup bekerjasama dengan mana-mana parti politik selepas Pilihan Raya Umum Ke-15 (PRU15) menunjukkan parti itu tidak yakin memenangi PRU secara bersendirian.

Pemerhati politik, Kamarul Zaman Yusoff, berkata pendirian untuk bertanding bersendirian memberi gambaran segala-galanya demi kuasa.

“Pendirian untuk bertanding berseorangan tetapi bersedia untuk bekerjasama dengan sesiapa sahaja selepas pilihan raya selesai memberikan gambaran bahawa segala-galanya adalah demi kuasa bukannya demi mana-mana prinsip yang murni.

“Pernyataan mengenai kesediaan untuk bekerjasama membentuk kerajaan selepas pilihan raya selesai merupakan pengakuan tersirat mengenai ketidakyakinan penuturnya ke atas kemampuannya untuk memenangi pilihan raya secara bersendirian,” katanya.

Semalam, Presiden UMNO, Datuk Seri Ahmad Zahid Hamidi berkata, UMNO akan bertanding sendirian menggunakan lambang Barisan Nasional (BN) pada PRU akan datang.

Zahid bagaimanapun berkata, UMNO terbuka untuk mewujudkan kerajaan perpaduan selepas PRU15 nanti, namun terlebih dahulu UMNO wajib terus direlevenkan dan mendominasi politik tanah air.

Mengulas lanjut Kamarul Zaman berkata, mentaliti kita adalah untuk memimpin, bukan dipimpin oleh kesombongan intelektual yang akan boleh melarikan pihak-pihak lain yang turut berasakan mereka berhak dan layak untuk diberi peluang memimpin.

“Sukar dibayangkan keaiban yang akan menimpa diri kita jika kita akhirnya akan terpaksa berlutut di kaki ‘This’ dan ‘That’ untuk bekerjasama bila sebelumnya kita sendiri juga yang gah melaung-laungkan setiap masa mengenai ‘No This’ dan ‘No That’,” kata Kamarul Zaman.


Bekalan makanan cukup ketika Ramadan

Kementerian Pertanian dan Industri Makanan (MAFI) memberi jaminan bekalan makanan seperti ikan, ayam dan daging, yang menjadi permintaan tinggi berada pada tahap mencukupi dan stabil, bagi keperluan sepanjang Ramadan.

Memetik laporan Bernama, Timbalan Menteri Pertanian dan Industri Makanan I, Datuk Seri Ahmad Hamzah berkata, MAFI juga telah membuat persiapan awal bagi memastikan semua barangan adalah mencukupi, untuk memenuhi permintaan.

Beliau berkata, selain pengeluaran negara, kerajaan turut mengimport bahan makanan untuk memastikan bekalan makanan mencukupi.

“Setiap kali Ramadan termasuk musim perayaan sebelum ini, kita sentiasa membuat pengukuran tentang permintaan sebenar berbanding stok yang ada. Jadi kita beri jaminan bekalan makanan akan mencukupi dan juga stabil,” katanya di Tumpat, hari ini.

Mengenai peningkatan harga makanan haiwan yang naik mendadak, Ahmad berkata, perkara itu berlaku disebabkan bahan berkenaan diimport dari luar negara.

“Bagaimanapun, kita minta kalau boleh jangan sampai ia mengakibatkan harga jualan terus meningkat, memandangkan kita sentiasa membuat pemantauan.

“Malah, kita juga turut mengadakan pertemuan dengan pengeluar-pengeluar makanan, terutama ayam dan telur susulan rungutan yang diterima, namun mereka memberi jaminan tidak akan mengambil apa-apa tindakan yang boleh menjejaskan harga makanan,” katanya.


Tak berani pecat, UMNO hanya akan pantau Ahli Parlimen tandatangan SD

UMNO tidak akan memecat Ahli Parlimen (MP) yang menandatangani surat akuan berkanun (SD) menyokong Pengerusi Perikatan Nasional (PN), Tan Sri Muhyiddin Yassin sebagai Perdana Menteri Ke-10 selepas Pilihan Raya Umum Ke-15 (PRU-15) lalu.

Walaupun nama 10 MP UMNO-Barisan Nasional (BN) didedahkan semasa taklimat khas tetapi parti tersebut tidak berani mengambil tindakan untuk memecat wakil rakyatnya yang dilabel sebagai pengkhianat kerana takut kemungkinan kalah sekiranya pilihan raya ceci terpaksa diadakan.

Presiden UMNO, Datuk Seri Ahmad Zahid Hamidi sendiri mengesahkan tiada tindakan akan diambil terhadap semua MP BN-UMNO tersebut dan hanya akan memantau mereka sekiranya masih melanggar peraturan parti.

“Tetapi saya akan bersama-sama lembaga displin parti untuk melakukan pemantauan terhadap pendirian yang ada skrg, dan juga sama ada mereka (terlibat) melakukan mana-mana gerakan,” katanya dipetik laporan media hari ini.

Semalam, Zahid dilaporkan mendedahkan 10 Ahli Parlimen BN termasuk daripada UMNO menandatangani SD menyokong pelantikan Muhyiddin.

MP UMNO-BN yang didedahkan Zahid semalam adalah, MP Jelebu, Datuk Seri Jalaluddin Alias, MP Pensiangan, Datuk Arthur Joseph Kurup; Datuk Adnan Abu Hassan (Kuala Pilah); Datuk Shamshulkahar Deli (Jempol); Hasni Mohammad (Simpang Renggam); Datuk Seri Abdul Rahman Mohamad (Lipis); Datuk Isam Isa (Tampin); Datuk Seri M Saravanan (Tapah), Datuk Seri Dr Wee Ka Siong (Ayer Itam) dan Datuk Seri Wee Jack Seng (Tanjong Piai).

Pendedahan itu dibuat Zahid yang juga Timbalan Perdana Menteri, ketika berucap pada sesi taklimat khas Presiden UMNO yang diadakan secara tertutup sempena Persidangan Agung UMNO 2022 (PAU 2022) di WTC Kuala Lumpur.


Ketua UMNO Bahagian Kluang nafi jumpa Anwar bincang PRN Johor

Gambar pertemuan dengan Presiden PKR Datuk Seri Anwar Ibrahim yang tular dalam media sosial adalah gambar lama, kata Datuk Jais Sarday yang menafikan wujud komplot untuk mengadakan Pilihan Raya Negeri (PRN) Johor.

Ketua UMNO Bahagian Kluang itu menafikan wujud rancangan dengan Ketua Pembangkang tersebut seperti berlaku di Melaka sebelum ini bagi memastikan langkah mengadakan PRN Johor dapat direalisasikan, ia selepas timbul spekulasi PRN Johor bakal diadakan dalam masa terdekat.

“Ini gambar lama, tiada kena mengena dengan PRN atau politik,” katanya dipetik laporan sebuah portal hari ini.

Untuk rekod, semasa krisis politik Melaka sebelum ini, Anwar juga bertemu dengan beberapa Ahli Dewan Undangan Negeri (ADUN) UMNO yang menarik sokongan terhadap kerajaan negeri.

Malah, dua bekas ADUN UMNO juga dibenarkan bertanding atas tiket PKR dalam PRN Melaka sebelum ini.

Berhubung PRN Johor, Jais bagaimanapun menyokong sekiranya ia diadakan dengan segera memandangkan keadaan politik yang tidak stabil di negeri tersebut.

“Saya percaya di Johor, Umno dan Barisan Nasional (BN) sudah lama bersedia dan berkobar-kobar untuk dapatkan mandatkan yang lebih besar.

“Sekiranya PRN diadakan, kita dapat kembalikan mandat kepada rakyat. Seperti mana di Melaka dan Sarawak, kita nampak rakyat akan tolak parti daripada PH (Pakatan Harapan),” kata Jais lagi yang sebelum ini merupakan pengikut setia bekas Menteri Besar Johor, Datuk Seri Mohamed Khalid Nordin.

Jais juga turut menafikan dakwaan gambar tersebut diambil ketika PRN Melaka, mengatakan beliau sibuk berkempen untuk UMNO di Jasin sepanjang PRN tersebut.

Media sebelum ini melaporkan Majlis Tertinggi (MT) UMNO memberi lampu hijau kepada parti itu untuk bersiap sedia menghadapi PRN Johor bagi mencari mandat baharu mendirikan kerajaan lebih stabil berbanding majoriti satu kerusi ketika ini.

Kerajaan Johor ketika ini memiliki majoriti tipis satu kerusi menerusi 28 DUN berbanding 27 di blok pembangkang dan dianggap ‘goyah’ selepas kematian bekas Menteri Besar yang juga ADUN Kempas, Allahyarham Datuk Osman Sapian.

Barisan Nasional (BN) pada PRN Melaka November lalu memenangi 21 daripada 28 kerusi Dewan Undangan Negeri (DUN), sekali gus meyakinkan UMNO untuk menghadapi PRN Johor.


Neelofa sanggup bayar RM50,000 bantu peniaga burger

Selepas dikompaun RM60,000 kerana melanggar prosedur operasi standard (SOP), selebriti terkenal Noor Neelofa Mohd Noor atau Neelofa menawarkan bantuan kepada peniaga burger, Wan Mohd Faisal Wan Kadir.

Neelofa dilaporkan bersedia membayar RM50,000 kompaun yang dikenakan terhadap Wan Mohd Faisal kerana kesalahan berniaga lebih masa di hadapan rumahnya di Kampung Rambutan Rendang, malam kelmarin.

Memetik laporan BHOnline, isteri peniaga itu, Norlaili Shafien, 37, memberitahu peguam Neelofa menghubunginya jam 5.30 petang tadi yang memaklumkan selebriti itu mahu membayar jumlah kompaun yang dikenakan kepada mereka.

“Peguam berkenaan meminta saya menghubunginya kembali jika saya bersetuju untuk menerima tawaran itu.

“Kami berterima kasih kepada Neelofa kerana sudi membantu kami, namun buat masa ini saya dan suami mahu menunggu keputusan rayuan kompaun,” katanya dipetik daripada BHOnline.

Selain Neelofa, Norlaili juga berkata, PU Azman juga turut menghubunginya pada jam 5 petang tadi.

“PU Azman juga mahu menghulurkan bantuan untuk membayar jumlah kompaun yang dikenakan kepada kami. Pada masa yang sama kami juga menerima panggilan daripada penyanyi rap, Caprice pada jam 10.30 malam tadi.

“Kami menghargai tawaran daripada selebriti yang mahu membantu menyelesaikan kompaun RM50,000 yang dikenakan kepada suami.

“Namun, buat masa sekarang saya dan suami berbincang untuk menunggu jumlah kompaun sebenar yang dikenakan kepada kami. Jika jumlah yang perlu dibayar terlalu banyak dan kami tidak mampu membayarnya, maka kami akan menerima tawaran itu,” katanya.


Bank Islam tambah kemudahan pembiayaan kepada siswa, belia

Bank Islam Malaysia Bhd memperluaskan kemudahan pembiayaan mikro BangKIT dalam segmen kepada usahawan siswa dan belia bagi menggalakkan golongan muda menceburi bidang keusahawanan selain menyokong kelangsungan dan perkembangan perniagaan sedia ada.

Usaha berkenaan membabitkan pemeteraian perjanjian usahasama strategik antara Bank Islam dan dua rakan pelaksana baharu iaitu Universiti Malaysia Kelantan dan Majlis Belia Malaysia baru-baru ini.

Ketua Pegawai Eksekutif Bank Islam, Mohd Muazzam Mohamed berkata, kemudahan itu dapat menyediakan sokongan dana yang diperlukan dalam membantu perniagaan, selain memperkasakan pengetahuan dan kemahiran usahawan siswa dan belia agar dapat berdaya tahan, inovatif dan bersaing dalam persekitaran perniagaan yang mencabar.

Beliau berkata, Bank Islam berharap usaha itu dapat memberi motivasi dan memperkukuh ekonomi kehidupan usahawan siswa dan belia, sekali gus menyumbang kepada peningkatan pembabtan golongan muda dalam bidang keusahawanan dan perniagaan.

“Kami turut bersedia untuk bekerjasama dengan lebih banyak universiti awam dan swasta bagi usaha ini,” katanya dalam kenyataan Ahad.

Menurut Bank Islam kemudahan pembiayaan mikro BangKIT, dilancarkan pada 25 November tahun lalu, memanfaatkan sumbangan atau sedekah yang diterima daripada masyarakat umum atau organisasi melalui Dana Kekal menerusi platform pendanaan awam Bank Islam, Sadaqa House, bagi membantu usahawan mikro yang layak.

Penerima kemudahan pembiayaan akan turut diberi latihan dan bimbingan perniagaan secara praktikal yang dijalankan oleh rakan pelaksana bagi memastikan pertumbuhan dan kemampanan perniagaan yang diusahakan.

Menerusi sinergi berimpak tinggi dengan rakan pelaksana lain, BangKIT juga membimbing usahawan mikro yang sebelum ini tidak mendapat perkhidmatan perbankan untuk menjadi kumpulan pelanggan yang layak mendapat perkhidmatan perbankan.

Pembiayaan Mikro BangKIT ditawarkan di bawah kontrak Qard (pinjaman tanpa faedah), serendah RM500 dan sehingga RM3,000 bagi perniagaan baharu, dan RM3,000 hingga RM20,000 bagi tujuan pengembangan perniagaan dengan tempoh bayaran balik di antara enam bulan dan tiga tahun.


PH mohon perjumpaan segera dengan PM isu RUU lompat parti

Pemimpin gabungan Pakatan Harapan (PH) memohon pertemuan segera dengan Perdana Menteri Datuk Seri Ismail Sabri Yaakob untuk membincangkan pembaharuan institusi yang merupakan sebahagian daripada memorandum persefahaman (MoU) mereka, menjelang persidangan Dewan Rakyat bulan depan.

Ahli Parlimen PH meluahkan kekecewaan mereka terhadap PM kerana membatalkan sidang khas Parlimen untuk membincangkan Rang Undang-undang (RUU) Larangan Ahli Dewan Rakyat Bertukar Parti yang dinanti-nantikan yang telah mereka desak.

“Majlis Presiden PH menimbulkan rasa kecewa di atas kegagalan Kerajaan memanggil sidang khas Dewan Rakyat khusus untuk membentang Rang Undang-Undang Larangan Anti Lompat Parti seperti yang telah dimaklumkan sebelum ini.

“Walaupun begitu, PH berharap RUU tersebut akan dapat dibentang, dibahas dan diluluskan pada minggu pertama sidang Dewan Rakyat yang bermula 18 Julai ini,” kata PH dalam kenyataan hari ini.

Kenyataan bersama itu dikeluarkan Presiden PKR Datuk Seri Anwar Ibrahim; Presiden AMANAH Mohamad Sabu; Setiausaha Agung DAP Anthony Loke; dan Presiden Pertubuhan Kinabalu Progresif Bersatu (UPKO) Madius Tangau.

“Dengan meluluskan RUU ini, maka 15 dari 18 Perkara dalam Memorandum Persefahaman (MOU) di antara PH dan Kerajaan Persekutuan akan tercapai, bersamaan dengan 83 peratus,” kata kenyataan itu.

Tiga perkara MoU yang masih perlu dilaksana adalah:

• Menetapkan had 2 penggal atau 10 tahun bagi Perdana Menteri;
• Membentang RUU Perkhidmatan Parlimen; dan
• Meminda Peraturan-Peraturan Mesyuarat Dewan Rakyat.

RUU Larangan Ahli Dewan Rakyat Bertukar Parti dilihat sebagai salah satu kejayaan besar dua blok parti antara kerajaan dan pembangkang.

Rang undang-undang itu bertujuan menghalang Ahli Parlimen daripada melompat dari satu parti ke parti lain untuk kepentingan peribadi bagi mengekalkan kestabilan politik.

Jika diluluskan, peruntukan baharu 3A akan ditambah di bawah Perkara 10 Perlembagaan Persekutuan untuk menyekat kebebasan berpersatuan berhubung keahlian dalam parti politik oleh wakil rakyat.

Jumaat lalu, Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata Ismail Sabri memutuskan Mesyuarat Khas Parlimen bagi membentangkan RUU itu tidak perlu diadakan.

Sebaliknya beliau berkata RUU itu akan dibentang dan dibahaskan pada Mesyuarat Kedua Penggal Kelima Parlimen Keempat Belas 2022 bermula 18 Julai, sebelum disembah maklum kepada Yang di-Pertuan Agong untuk pewarkahan dan pewartaannya.


Usul pengeluaran KWSP bersasar dalam manifesto PN ke Parlimen

Membenarkan suri rumah dan ibu tunggal yang tidak mempunyai pekerjaan tetap dan tidak aktif lagi mencarum Kumpulan Wang Simpanan Pekerja (KWSP) mengeluarkan semua simpanan, adalah antara usul yang diteliti oleh Bersatu, untuk dibawa ke Dewan Rakyat.

Ketua Penerangan Bersatu Datuk Wan Saiful Wan Jan berkata kebenaran pengeluaran itu akan membantu golongan sasaran menyara kelangsungan hidup mereka yang semakin terhimpit di samping dapat membantu ekonomi keluarga dan kemajuan anak-anak mereka.

Selain itu katanya, turut dicadang dibenar mengeluarkan simpanan mereka ialah bekas pekerja swasta yang tidak aktif lagi membuat caruman KWSP.

“Bekas pekerja swasta yang tidak lagi mencarum kerana diberhentikan kerja, berhenti secara sukarela, baharu berhenti dan tidak mempunyai pekerjaan tetap serta sukar untuk mendapat pekerjaan disebabkan faktor usia dan kesihatan, dibenar mengeluarkan kesemua simpanan persaraan bagi meneruskan kelangsungan hidup dan memperbaiki ekonomi yang semakin meruncing,” katanya.

Beliau berkata demikian dalam kenyataan selepas menerima empat usul tuntutan Pengeluaran KWSP 2.0 bersasar daripada Pengerusi Pertubuhan Gagasan Inovasi Rakyat Selangor (PGIR), Azmi Mohd Tahir, malam tadi (13 Disember 2022).

Hadir sama Ahli Parlimen Indera Mahkota, Datuk Seri Saifuddin Abdullah; Ahli Parlimen Masjid Tanah, Datuk Mas Ermieyati Samsudin; Ahli Parlimen Sabak Bernam, Kalam Salan; ADUN Bemban, Dr Mohd Yadzil Yaakub; Ahli Majlis Pimpinan Tertinggi Bersatu Datuk Mohamed Farid Mohamed Zawawi; Ketua Srikandi Muda Malaysia, Nurul Fadzilah Kamaluddin dan mantan Ketua Setiausaha Sulit PM-8, Datuk Dr Marzuki Mohamad.

Wan Saiful yang juga Ahli Parlimen Tasek Gelugor berkata pencarum yang masih aktif mencarum serta berusia 54 tahun dan ke bawah yang mempunyai simpanan dalam Akaun 1 melebihi RM20,000 dibenar mengeluarkan 30 peratus daripada Akaun 1 mengikut keperluan.

“Ia juga bertujuan bagi meneruskan kelangsungan hidup untuk mengatasi masalah ekonomi yang tidak menentu serta peningkatan harga barang yang berterusan sehingga kini pihak kerajaan masih gagal menangani dengan baik.

“Pencarum yang masih aktif mencarum yang mempunyai baki simpanan Akaun 1 RM19,999.99 dan ke bawah dibenar mengeluarkan keseluruhan simpanan dan meninggalkan baki sebanyak RM200 di dalam Akaun 1 dan 2,” katanya.

Wan Saiful berkata Bersatu akan meneliti usul tuntutan ini untuk dicadangkan di Dewan Rakyat.


Tak serik, PKR tetap letak Anwar calon PM walaupun ditipu anak murid

PKR mengesahkan pada pilihan raya umum akan datang (PRU-15), parti itu akan bertanding di semua 48 kerusi Parlimen dan 73 kerusi Dewan Undangan Negeri (DUN) yang dimenanginya pada PRU 2018 lepas.

Selain itu, PKR tidak berganjak dengan pendirian menamakan Presidennya, Datuk Seri Anwar Ibrahim sebagai calon Perdana Menteri (PM) walaupun sebelum ini sudah gagal ekoran ditipu anak muridnya berhubung kononnya memperoleh majoriti cukup besar.

Setiausaha Agungnya Datuk Seri Saifuddin Nasution Ismail berkata ia adalah keputusan yang dicapai pimpinan parti ketika mengadakan permukiman di Subang Jaya baru-baru ni, lapor Bernama.

“Keputusan pimpinan (adalah), PKR akan masuk PRU-15 dengan matlamat untuk menang dan memerintah; dan jika rakyat beri mandat, calon Perdana Menteri adalah (Presiden PKR) Datuk Seri Anwar Ibrahim,” katanya.

Ahli Parlimen Kulim Bandar Baharu itu berkata demikian ketika merasmikan Kongres Nasional Tahunan Angkatan Muda Keadilan (AMK) 2021 dan 2022 yang bertemakan Bina Keyakinan Rakyat, di sini hari ini.

Katanya selain itu kepimpinan parti turut memutuskan untuk berunding dengan komponen parti Pakatan Harapan (PH) yang dianggotai DAP, Amanah dan Pertubuhan Kinabalu Progresif Bersatu (UPKO) bagi tambahan kerusi yang boleh ditandingi PKR.

“….dengan harapan (parti) muncul sebagai parti terbesar dan terkuat. Itu keputusannya… masuk bertanding dan menang, bertanding di semua kerusi yang kita menang, dan kita telah arah jentera pilihan raya membuat persiapan,” katanya pada kongres yang dihadiri 422 perwakilan dari seluruh negara itu.

Beliau berkata bagi meyakinkan rakyat, sesi pemukiman itu turut memberikan tiga teras tawaran parti, yang meliputi usaha untuk membanteras rasuah, membina semula ekonomi negara termasuk menamatkan kaedah monopoli harga beras, serta memberikan perlindungan sosial kepada rakyat seperti bantuan tunai selain menetapkan ‘universal basis income’ sebagai gantian kepada gaji minimum.

Saifuddin Nasution turut mengajak perwakilan untuk terus memberikan sokongan dan ketaatan kepada Anwar di dalam mengemudi PKR dan menolak andaian yang menyatakan Ahli Parlimen Port Dickson itu sebagai liabiliti kepada parti.

“Cerita yang merujuk Anwar sebagai liabiliti ini sejak 1999 lagi, bukan benda baharu… tetapi hakikatnya, Anwar yang kononnya dianggap liabiliti dan simbol kepada PKR telah menang lima kerusi Parlimen pada 1999 dan (kini) 48 kerusi Parlimen pada 2018 dan bentuk kerajaan,” katanya.


Penyakit selepas Hari Raya

1. Mengapa banyak muncul penyakit kronik pada musim raya? Seringkali dikaitkan dengan pengambilan hidangan berkaitan apa?

Sering kali apabila musim perayaan tiba, sama ada Hari Raya Aidilfitri atau Tahun Baru Cina dan sebagainya, pastinya ada penyakit biasa yang menyerang, terutamanya di kalangan individu yang tidak menitikberatkan aspek kesihatan.

Ini kerana sesetengah daripada kita menganggap musim perayaan adalah masa untuk mengambil peluang merasai pelbagai jenis makanan enak yang disediakan terutama ketika menghadiri majlis rumah terbuka atau menziarahi keluarga dan rakan rakan. Pada musim pandemik ini pula, mungkin ada yang membeli pelbagai makanan yang mungkin tidak begitu berkhasiat melalui servis penghantaran makanan.

Sebenarnya aspek kesihatan mesti dititikberatkan tanpa mengira masa dan bukan diambil sambil lewa pada bulan-bulan tertentu kerana ini boleh memberi kesan buruk kepada diri sendiri.

Adakalanya, bukannya penyakit kronik yang tiba-tiba muncul pada musim raya, tetapi pesakit yang sudah menghidap penyakit kronik mungkin mengalami kemerosotan dari segi penjagaan dan kawalan penyakit, dan ini menyebabkan pesakit mengalami gejala-gejala tertentu dan juga kesan-kesan akut yang boleh memudaratkan dan membahayakan kesihatan.

Pengambilan hidangan yang tidak seimbang, makan secara berlebihan dan pilihan makanan yang tidak sesuai atau tidak sihat, sebagai contoh makanan yang mengandungi kandungan garam yang tinggi, kandungan gula yang tinggi, dan lemak yang berlebihan sememangnya meninggikan risiko untuk memudaratkan kesihatan.

Ada juga pesakit yang pertama kali dikesan untuk menghidap penyakit tertentu pada musim perayaan disebabkan kawalan dari segi paras gula atau tekanan darah melampaui batasan dan menjadikan pesakit tersebut mengalami gejala yang serius julung kalinya pada musim perayaan.

2. Apakah jenis penyakit yang selalu didapati pada musim perayaan?

Salah satu penyakit yang sering didapati pada musim perayaan ialah keracunan makanan. Faktor-faktor yang menyebabkan keracunan makanan ialah makanan tidak dimasak dengan sempurna (contohnya bila kuantiti besar makanan dimasak pada satu masa), makanan ditinggalkan pada suhu bilik dalam tempoh yang lama, makanan tidak disimpan dengan baik dan kaedah penyediaan makanan yang tidak bersih.

Jika tidak diuruskan atau dirawat dengan betul, keracunan makanan boleh menjadi sesuatu yang serius.

Selain itu, pesakit yang menghidap penyakit kronik mungkin mengalami kemerosotan dalam pengawalan penyakit dan memerlukan rawatan untuk mengawal misalnya paras gula untuk pesakit kencing manis dan paras tekanan darah untuk pesakit hipertensi atau darah tinggi.

Ini mengelakkan daripada krisis atau kecemasan seperti strok, serangan jantung atau paras gula tinggi sehingga membahayakan nyawa.

3. Bolehkah pesakit mengabaikan penjagaan diri semasa beraya dan ‘pantang’ semula selepas itu?

Saya ada ramai pesakit yang sangat berdisiplin pada bulan puasa. Ada yang berjaya kurangkan berat badan dan mengawal paras gula dengan cantik semasa bulan Ramadan. Setelah sebulan mengawal diri dan menahan lapar pada bulan Ramadan, sememangnya Hari Raya Aidilfitri adalah hari yang ditunggu-tunggukan untuk menikmati pelbagai makanan enak dan lazat.

Namun perlu diingatkan, dalam keinginan atau keghairahan kita menikmati juadah raya, kuantiti pengambilan makanan perlu dijaga.

Walaupun seseorang sudah ada penyakit, mereka harus diingatkan bahawa penjagaan penyakit secara konsisten dan menyeluruh akan membantu mengelakkan daripada pesakit mendapat komplikasi daripada penyakit. Misalnya untuk pesakit kencing manis, jika kawalan gula tidak baik, pesakit berpotensi untuk mendapat komplikasi seperti kerosakan buah pinggang, retinopati diabetes (iaitu masalah mata yang berkaitan dengan diabetes) dan masalah dengan saraf.

Jika penyakit darah tinggi dan kencing manis tidak dikawal elok, kemungkinan berlakunya komplikasi seperti masalah jantung, strok dan sebagainya.

4. Apakah penyakit tiga serangkai yang selalu menjadi masalah di kalangan masyarakat.

Penyakit yang sering diberi nama tiga serangkai ini merupakan penyakit kencing manis, darah tinggi dan penyakit jantung koronari.

Penyakit-penyakit ini dikaitkan dengan faktor gaya hidup yang tidak sihat. Jika ketiga-tiga penyakit ini tidak dirawat lebih awal atau tidak dikawal, akan mengakibatkan serangan jantung atau kegagalan jantung. Penyakit ini menjadi punca kematian paling tinggi di Malaysia tidak kira sama ada lelaki atau perempuan.

Penyakit -penyakit ini memang menjadi sesuatu yang penting pada sepanjang masa. Sebagai contoh, dianggarkan bahawa seramai 18 peratus orang dewasa di Malaysia menghidap penyakit kencing manis, dan separuh daripada pesakit ini tidak mengetahui bahawa mereka ada penyakit tersebut.

Separuh daripada masyarakat Malaysia mempunyai berat badan yang berlebihan dan 30 peratus rakyat Malaysia menghidap penyakit darah tinggi.

5. Mengapa makanan yang diambil secara berlebihan akan menjejaskan kesihatan?

Sekiranya kita makan secara berlebihan pada musim raya, ini boleh mengakibatkan berat badan meningkat dan ini akan meningkatkan risiko untuk mendapat penyakit seperti kencing manis, darah tinggi dan obesiti.

Kenaikan berat badan secara mendadak akan memberi kesan kepada kesihatan dalam jangka masa panjang.

6. Ada situasi di mana badan sebelum ini sihat, namun selepas raya didapati mendapat penyakit yang tidak dijangka.

Kemungkinan sebelum ini pesakit ini sudah mempunyai kecenderungan untuk menghidap penyakit tertentu, dan mungkin mempunyai factor risiko yang tinggi misalnya berat badan berlebihan atau sejarah ahli keluarga yang mempunyai masalah kesihatan.

Apabila faktor risiko ini bergabung dengan gaya hidup yang tidak sihat, penyakit pun boleh mula menjadi lebih nyata dan dikesan.

7. Bagaimana cara untuk mengawal selera makan agar tidak berlebihan pada waktu raya?

Perkara yang perlu diberi perhatian dari segi pemakanan tidak kira semasa menghadiri rumah terbuka atau pada hari-hari biasa adalah keseimbangan, dan kesederhanaan. Setiap sajian yang diambil haruslah memenuhi diet seimbang dalam kuantiti sederhana terutama bagi pesakit yang mempunyai penyakit kronik bagi mengelakkan timbulnya masalah.

8. Apakah pilihan makanan atau alternatif lain untuk mengurangkan peratusan mendapat penyakit raya?

Kurangkan pengambilan atau kuantiti makanan yang manis, berlemak dan masin contohnya seperti air berkarbonat atau kordial, kuih muih manis dan lauk pauk yang mengandungi kandungan tinggi santan dan minyak.

Pilihlah makanan seperti sayur-sayuran hijau, makanan berserat tinggi, buah-buahan dan makanan yang mempunyai indeks glisemik rendah seperti bijirin dan roti bergandum penuh berbanding dengan roti putih.

9. Bagaimana untuk menambahkan motivasi diri untuk mengurus kesihatan agar penyakit tidak bertambah teruk?

Sememangnya semasa musim Raya, bolehlah makan, tetapi mesti ada hadnya dan para pesakit perlu berdisiplin untuk menjaga kesihatan.

Selalu ingat, walaupun penyakit kronik mungkin tidak menyebabkan seseorang berasa kesakitan sekarang, jika tidak dikawal elok, lama-kelamaan pesakit akan mengalami komplikasi yang mungkin menyebabkan kecacatan atau meragut nyawa.

10. Kongsikan tip untuk mengawal kesihatan pada musim raya.

Pesakit yang menghidap penyakit kronik harus mengambil ubat mengikut waktu tidak kira di mana mereka berada. Elakkan daripada mengabaikan pengambilan ubat. Saya pernah ada pesakit yang terpaksa masuk wad dalam minggu Raya disebabkan oleh tekanan darah terlalu tinggi atau paras gula terlalu tinggi sehingga tahap merbahaya. Apabila saya bertanya kepada mereka, sebenarnya mereka sama ada tak membawa ubat balik ke kampung atau langsung lupa mengambil ubat semasa sibuk dengan persiapan untuk beraya.

Bagi pesakit kencing manis, mereka perlu mempunyai waktu makan yang teratur dan tidak harus mengambil makanan berkanji dalam jumlah yang banyak pada satu masa. Lebih sesuai untuk mengambil hidangan yang kecil secara berkala daripada kuantiti besar pada satu satu masa.

Pengambilan air dan makanan manis perlu dihadkan dan tidak boleh diambil berulang kali. Contohnya, lemang, ketupat, biskut atau kuih manis dan air berperisa perlu dikurangkan.

Bagi pesakit darah tinggi pula, mereka perlu mengurangkan pengambilan makanan yang tinggi kandungan garam dan lemak. Elakkan daripada mengambil kuah secara berlebihan dan kurangkan penggunaan perasa tambahan dalam masakan seperti kicap dan sos. Makanan yang berminyak dan berlemak juga perlu dikurangkan seperti makanan bergoreng, santan, dan penggunaan mentega dalam kuih.

Senaman yang sesuai harus dilakukan secara konsisten untuk menjaga kesihatan, terutama pada musim perayaan.

Sebagai kesimpulan, jagalah kesihatan diri baik-baik. Kami sendiri yang bertanggungjawab untuk memelihara kesihatan diri, lebih-lebih lagi pada masa yang kritikal dan mencabar pada zaman pandemik ini.

Dr Chooi Kheng Chiew
Pakar Endokrinologi, Diabetes dan Perubatan Dalaman


Ketika kerajaan pertimbang longgar SOP, kes Covid-19 naik lebih 4,000

Kementerian Kesihatan (KKM) melaporkan sebanyak 4,066 kes baru Covid-19 direkodkan hari ini, meningkat berbanding kes yang direkodkan semalam.

Dengan jumlah jangkitan baharu ini menjadikan jumlah keseluruhan jangkitan dalam negara adalah sebanyak 2,840,225 kes.

Jangkitan baharu dilaporkan hari ini menunjukkan peningkatan berbanding beberapa hari sebelum ini kes baharu yang direkod adalah bawah 3,000 kes.

Terdahulu, Kerajaan akan menimbang untuk melonggarkan lagi prosedur operasi standard (SOP) sekiranya proses vaksinasi Covid-19 di negara ini selesai, termasuk pemberian dos penggalak, kata Datuk Seri Ismail Sabri Yaakob.

Perdana Menteri berkata, perkara itu bagaimanapun tertakluk kepada keputusan dan pandangan daripada KKM.

“Kita melihat kalau dua dos vaksin Covid-19 dan booster (penggalak) selesai, saya percaya kita boleh memberikan sedikit lagi kelonggaran.

“Ini terpulang kepada KKM untuk memberikan pandangan,” katanya.


Negara terima 3.6 juta vaksin dos tunggal CanSino bulan depan

Program vaksinasi Covid-19 negara akan berjalan lebih lancar apabila kerajaan dijangka mula menerima 3.6 juta vaksin dengan dos tunggal, CanSino, bulan depan.

Menteri Kesihatan, Datuk Seri Dr Adham Baba berkata vaksin CanSino adalah vaksin dengan dos tunggal yang sudah diluluskan Bahagian Regulatori Farmasi Negara (NPRA), sebelum ini.

“NPRA juga meluluskan satu lagi vaksin dos tunggal Johnson & Johnson. Ini bermakna kita ada satu lagi calon vaksin dos tunggal, bagi dalam program vaksinasi negara,” katanya dalam program bual bicara Bernama TV, malam tadi.

Vaksin itu dikeluarkan oleh syarikat China, CanSino Biologics Inc dan Institut Bioteknologi Beijing di bawah Akademi Sains Perubatan Tentera.

Mengulas mengenai pemberian vaksin kepada kumpulan kanak-kanak, Dr Adham berkata, Jawatankuasa Khas Jaminan Akses Bekalan Vaksin Covid-19 akan meneliti data yang dikeluarkan pengeluar vaksin.

“Pihak Pfizer sudah mengeluarkan kelulusan untuk pemberian vaksin kepada kanak-kanak berusia 12 tahun ke atas tetapi ketika ini, kita perlu menyelesaikan fasa Program Imunisasi Covid-19 Kebangsaan (PICK) terlebih dahuulu. Kita mempunyai keutamaan mengikut fasa tertentu.

“Bagi mereka yang berusia 12 tahun ke atas juga, kita mempunyai perancangan tetapi kena melihat data yang lebih menyakinkan daripada Pfizer. Soalnya, kita juga perlu melihat kumpulan mana yang perlu diutamakan dahulu,” katanya.

Menyentuh sesetengah pihak yang enggan mendapatkan vaksin, Dr Adham berkata, pihaknya yakin hanya segelintir sahaja yang mempunyai agenda sedemikian kerana berdasarkan dua kajian yang dilakukan, majoriti mahukan suntikan vaksinasi.

“Apa yang kita perlu lakukan sentiasa memberi penerangan vaksin itu selamat dan berkesan dan kita perlu perbetulkan apa yang tidak betul,” katanya.

Beliau berkata, vaksinasi rakyat satu petunjuk penting dalam mencapai kejayaan menerusi Pelan Pemulihan Negara.

“Kita mahu angka yang divaksin tinggi selari dengan nilai ambang yang sudah ditetapkan dalam pelan pemulihan ini dan kita yakin pada penghujung tahun ini, kita mampu mencapai kadar 80 peratus penduduk negara divaksin,” katanya.


Pak Lah satu-satunya bekas PM dikurnia tanah RM76.4 juta

Sebidang tanah bernilai RM76.4 juta dikurnia kepada bekas Perdana Menteri, Tun Ahmad Abdullah Badawi atau Pak Lah sebagai penghargaan atas jasanya kepada kerajaan.

Pengurniaan tanah tersebut disahkan Jabatan Perdana Menteri di Dewan Rakyat dan beliau adalah satu-satunya bekas PM yang diberikan tanah tersebut.

Dalam jawapan bertulis kepada Ahli Parlimen Labis, Pang Hok Liong (PH), Menteri di Jabatan Perdana Menteri (Tugas-Tugas Khas) Datuk Seri Abdul Latiff Ahmad berkata, Jemaah Menteri pada 16 Jun 2009 telah meluluskan pemberian tanah di Persiaran Tuanku Ja’afar kepada Abdullah.

Abdullah memegang jawatan Perdana Menteri bermula 2003 hingga 2009.

Latiff berkata, tanah itu berkeluasan 155,290.94 kaki persegi.

Berdasarkan penilaian oleh Jabatan Penilaian dan Pengurusan Harta (JPPH), tanah itu berharga RM76.4 juta, manakala hartanah yang dibina di atasnya dinilai pada harga RM7.24 juta.

Sebelum ini, Dewan Rakyat diberitahu bahawa Putrajaya menerima permohonan daripada pengganti Abdullah, Datuk Seri Najib Razak untuk mendapatkan sebidang tanah dan rumah yang didakwa bernilai RM100 juta.

Menteri Kewangan Datuk Seri Tengku Zafrul Abdul Aziz mengesahkan permohonan itu dibuat pada 18 Nov tahun lalu susulan khabar angin yang tular di media sosial hingga menyebabkan kekecohan dalam Dewan Rakyat.

Ahli Parlimen pembangkang, termasuk Tun Dr Mahathir Mohamad mengkritik Najib.

“Wang yang dicuri diberikan semula,” kata Dr Mahathir selain menambah bahawa permohonan itu perlu dijelaskan.

Najib kemudiannya menarik balik permohonannya untuk mendapatkan tanah dan rumah itu dan berkata, beliau tidak mahu ia dijadikan isu dalam Pilihan Raya Negeri (PRN) Melaka.